Nola esaten diozue europar erakunde honi? Autoridad Europea de Seguridad Alimentaria, European Food Safety Authority.\nKontuan harturik nola deitzen dioten gure auzo hizkuntzetan (es: Autoridad Europea de Seguridad de Alimentaria; fr: Autorité Européenne de Sécurité des Aliments; en: European Food Safety Authority), BERRIAn honela izendatzea erabaki dugu:\nElikagaien Segurtasuneko Europako Agintaritza\nNazioartean erabiltzen den sigla erabiltzen da BERRIAn ere:\nEgun on! Nola esanen zenukete "larga vida a" hori? "Larga vida al Rock'n'Roll", "Long life to the king"... Bilatzen saiatu naiz, eta aurkitu ez. Zorionak egiten duzuen lanagatik, oso lagungarria zaigu askori. Mila esker!\nTradizioko esamolde hauek erabil ditzakegu gaur egun ere hori adierazteko:\nbizi bedi beti\nbeti bizi bedi\nbizi bedi luze\nluze bizi bedi\nbizi bedi luzaz\nluzaz bizi bedi\nbizi bedi urte askoan\nurte askoan bizi bedi\nbizi dadila beti\nbizi dadila anitz urtez\nanitz urtez bizi dadila\nHona hemen Orotariko Euskal Hiztegiko bi adibide polit:\nGoiko izarrak an diran arte / bizi dedilla Errezil! (Uztapide)\nBizi bedi azkatasuna! Bizi beitez gizonaren eskubideak! (Kirikiño)\nEz dabiltza urruti Gabriel Arestik idatzi eta Oskorrik kantaturiko hitzok:\n'Bistadizoa' hitza erabiltzea zuzena da?\nDirudienez, bistadizo hitzak ez du idatzizko tradizio handirik, ez baita ageri Orotariko Euskal Hiztegian.\nGaur egungo testuetatik edaten duten hiztegietan ere ez da ageri:\nElhuyar: gainbegiratu, begirada, ikusi, begiratu, begirakune; begi-kolpe, begi-ukaldi; begiratua egin, begiratu bat egin, begirada bat eman/egin, behako bat eman, begi-kolpe bat eman\nZehazki: begi kolpe, ikusi-pasada, bistako, begiraldi; (zerbaiti) begi kolpe bat eman, ikusi-pasada bat eman, begirada bat egin.\nNolanahi ere, corpusetan baditu adibide batzuk.\nEsaterako, Lexikoaren Behatokian, 28 aldiz ageri da: 14 aldiz ikus-entzunezkoetan (gehienak Goenkale-ko adibideak dira), eta 14 prentsan eta literaturan.\nEgungo Testuen Corpusean, berriz, 129 agerraldi ditu: 50 prentsan, 48 literaturan, 27 telebistan eta 4 Wikipedian.\nNola esanen zenukete euskaraz 'planazo'? Mila esker.\nModu asko izan litezke egokiak hori adierazteko. Hemen dituzu batzuk:\ndemaseko plana (lagunarteko erregistroa)\nkristoren plana (lagunarteko erregistroa)\nplan mundial (lagunarteko erregistroa)\nNola esango zenukete 'cazafortunas'? Eskerrik asko!\nTestuetan ez dugu aurkitu halakorik. Kontuan hartuta gure inguruko hizkuntzetan nola adierazten den (es: cazafortunas; fr: croqueur de diamants; en: gold digger, fortune hunter), forma hauek bururatu zaizkigu:\nNola esango zenukete euskaraz 'quedarse en papel mojado', hau da, hitzematen den zerbait ez denean betetzen? Mila esker.\nHori adierazteko, paper errea erabiltzen da, eta halaxe jasoa dugu estilo liburuan:\npaper erre (paper busti*). Irudizko zentzuan, ezertarako balio ez duena.\nAspalditik erabiltzen da esamolde hori euskal prentsan; gutxienez, 1991ko ekainaren 5eko adibide honetan agertu zenetik:\nEz da gauerdiko ahuntzaren eztula. Eskualde euskaldunerako ezagitzen diren eskubideak hein haundi batean paper errea bihurtzea edo ez, jokoan dago.\nNola esango zenuke euskaraz 'síndrome del nido'?\nEz dugu inon aurkitu euskaraz emana. BERRIAn erabili beharko bagenu, honela adieraziko genuke: habia sindromea.\nEz dugu nahasi behar habia hutsaren sindromearekin:\nHabia sindromea: Emakume haurdun batzuk normalean baino askoz zorrotzago aritzen dira etxea, arropa eta beste garbitzen eta ordenatzen, batez ere haurdunaldiaren bukaera aldera. Horri deritzo habia sindromea.\nHabia hutsaren sindromea: Seme-alabek etxetik alde egitean guraso batzuek, bereziki amek, sentitzen duten bakardade eta hustasuna.\nIgandean, 'Berdin du' zekarren izenburu Vicent Partalen zutabeak. Onartuta al dago 'berdin du'? Ikasleei zuzentzen ari gara, eguna joan eta eguna etorri, esanez horixe bakarra dagoela gaizki, alegia, 'berdin da/zaio/dio' erabili behar dutela. Ea laguntzen diguzuen.\nLau modu egoki ditugu berdin izan jokatzeko, eta laurak arautu ditu Euskaltzaindiak:\nHementxe duzu gure estilo liburuan horri buruzko sarrera: https://www.berria.eus/estiloliburua/bilatu?s=berdin+izan&d=all\nNola itzuliko zenukete Koheletenean agertzen den 'Vanitas vanitatum omnia vanitas' (gaztelaniaz 'Vanidad de vanidades, todo es vanidad')?\nGaur egun gehien erabiltzen den bertsioan, Elizen Arteko Bibliarenean, honela emana dago:\nHuskeria hutsa, huskeria hutsa, dena huskeria da.\nNola esaten da euskaraz 'más lento que el caballo del malo'?\nHona hemen hori adierazteko zenbait esamolde; batzuk, gure irakurleek proposatuak:\nBarea baino motelagoa\nBare zaharra baino motelagoa\nDortoka baino makalagoa\nJotako astoa baino makalago\nAstarrak umea egingo dik/din hi mugitu orduko\nGeldoa baino geldoagoa\nMakala baino makalagoa\nMotela baino motelagoa\nOiloak pixa egingo dik/din hi mugitzerako\nZu mugitzerako Facebookek ere tuitak egingo ditu\nEgun on! Zelan esango genuke euskaraz erdarazko 'está hecho de otra pasta'? Eskerrik asko\nHona hemen hori adierazteko erabili izan den pare bat molde:\nBeste kasta batekoa da\nBeste hariko ezpala da\nNola esan daiteke euskaraz 'Consejos vendo y para mí no tengo' eta 'A Dios rogando y con el mazo dando'? Mila esker.\nHona hemen Consejos vendo y para mí no tengo / Faites ce que je dis, et non ce que je fais adierazteko esamolde batzuk:\nApaizak sermoi gogorra baina besteentzat\nAholkurik ez du inork beretzat eta bai besterentzat\nBertzeendako apez, eta geronendako eskolaua ez\nBesteentzat mediku, eta beretzat barberu ere ez\nBertzeendako azkarki badaki, baina berendako ez\nKanpaiak mezetara deitzen, bera ez joaten\nOro besteendako kontseilari on\nKontseilu anitzek ematen, gutik hartzen\nKontseilu onak besteentzat, eta mokadu onak beretzat\nKontsejuak besteentzako, geronendako ez\nEta A Dios rogando y con el mazo dando / Aide-toi, le Ciel t'aidera esateko:\nJainkoari otoi eginez, eta beharrari eginez\nJainkoari erreguz, lanari mailuz\nDei Jaungoikoari, eta eutsi gabikoari\nZein da zuzena: 'etxeko lanak', 'etxerako lanak' ala 'eskolako lanak'?\nEuskaraz, etxeko lanak erabiltzen da eskolarako etxean egin beharreko lanak direla zehaztu nahi denean.\nNola esango zenukete euskaraz: 'Darse con un canto en los dientes'? Eskerrik asko!\nTestuinguru batzuetan, gustura hartu, gustura, pozik, kontentu eta gisakoak egokiak izan litezke. Esaterako:\nArrebaren erdia kobratuta ere, gustura hartuko luke\nArrebaren erdia kobratuta ere, gustura\nArrebaren erdia kobratuta ere, pozik\nArrebaren erdia kobratuta ere, kontentu\nNola itzuliko zenuke euskarara 'buen vivir' terminoa?\nBadirudi euskaraz oraindik ez dela finkatu termino hori emateko modua. Latinoamerikako komunitate batzuetan landu eta zabaldu dute kontzeptua, eta kitxuatik itzuli da beste hizkuntzetara: kitxuaz, sumak kawsay esaten diote; gaztelaniaz, buen vivir; frantsesez, bien-vivre; ingelesez, good living edo well living.\nGure ustez, biziera ona ordain egoki eta praktikoa izan liteke euskaraz.\nZelan esango zenukete euskaraz gaztelaniaz 'Genio y figura hasta la sepultura' esaten dena?\nHona hemen ordain batzuk. Denek ez dute esanahi berbera, eta testuinguruak aginduko du egokiak diren ala ez.\nAsto jaio, asto bizi eta asto hil\nAstoa beti asto\nAzeri zaharrari ilea joan eta buztana soildu, baina larrua gelditu\nAzeri zaharrari ilea joan, baina antza ez\nAztura txarrak sortzetik hilobiraino\nHi beti izango haiz aitaren semea / amaren alaba!\nHorrek horrela beharko du, hankaz aurrera eraman arte\nJenioa aitzurrak eta palak kenduko diote horri\nKukua beti kuku\nTxikitan, buru arina; handi eginda, berdina\nDJ batek zer egiten du euskaraz, musika "pintxatu"? Musika "jarri"?\nGure ustez, musika jartzen du, eta, hain zuzen, horrexegatik deitzen diegu disko jartzaile DJei.\nNola esango zenukete euskaraz 'pagar justos por pecadores' gaztelaniazko esamoldea?\nEsamolde hauek erabili izan dira hori adierazteko:\nArdiak egin bekatu, eta bildotsak behar pagatu\nErretoreari jausten zaion urak bikarioa bustitzen\nLapur txikiak handiaren kulpak pagatu behar\nNagusiak hobenak, etxeko andereak penak\nNagusiaren haserrea morroiak pagatu\nZaku berean sartu, eta denak makilatu\nNola esan euskaraz "pensamiento visual"? Eskerrik asko.\nVisual / visuel adierazteko, begi-, bista- eta ikusmen- erabiltzen dira askotan. Esaterako, honelakoetan:\nbista arazo, ikusmen arazo (problema visual, trouble visuel)\nbegi zorroztasun, begi zolitasun (agudeza visual, acuité visuelle)\nZilegi da, ordea, bisual erabiltzea ere, eta guk bide hori aukeratuko genuke pensamiento visual / pensée visuelle adierazteko:\nKaixo: Sare sozialetan zerbait argitaratu behar dut. Nire lanagatik, beti hiru hizkuntzatan egin behar dut (euskara, ingelesa eta gaztelera). 'BIG NEWS!!'-ekin hasi behar dut esaldia. Euskaraz, nola izango litzateke? 'BERRI HANDIA!!' ? Mila esker.\nZaila da erantzutea jakin gabe testuingurua zein den eta zer erregistro komeni den, baina hona hemen aukera bat:\nLehendik ere erabili izan da handi adjektiboa berri hitza kalifikatzeko.\nEkhartzen darotzuet bozkariozko berri handi bat. (Joannategi, Sainduen Bizitzea)\nEta huna non heldu zarokun Parisetik berri bat oro baino handiagoa. (Hiriart-Urruti, Mintzaira. Aurpegia. Gizon)\nIguzki-aldetik ethorri zen berri handi bat, eta laster hedatu Eskual mendietan. (Barbier, Supazter chokoan)\nBeste adjektibo batzuk ere egokiak izan litezke, baina ez dira hain neutroak:\nKaixo: Ingelesez BCE (Before the Common Era) and CE (Common Era) erabiltzen dituzte kristauak ez direnek, BC (Before Christ) eta AD (Anno Domini) erabili beharrean. Euskaraz ba al dugu horien ordainik? Nola emango genituzke? Eskerrik asko.\nEz dugu halakorik aurkitu euskaraz. Hona hemen aukera bat:\nBefore the Common Era (BCE) = Oraingo Aroaren Aurreko (o.a.a.)\nCommon Era (CE) = Oraingo Aroko (o.a.)\nEsaldietan honela txerta daitezke:\nPeriklesen garaian, o.a.a. V. mendean\nO.a. V. mendean desegin zen Mendebaldeko Erromatar Inperioa\nNola esan euskaraz 'materiales manipulativos'? Matematikaren irakaskuntzan jokoak erabiltzeari buruz ari naiz. Mila esker.\nGure ustez, manipulatzeko material izan liteke modu egoki bat kontzeptu hori adierazteko.\nHonako hau da nire galdera: Nola esaten da 'pasar la hoja' esamoldea euskaraz? Ez literalki. EHko gatazka gainditzeko 'orria pasatu beharra' esaten dela adierazi nahi dut, baina ez da oso euskara jatorra... Eskerrik asko aurrez.\nGaztelaniaz, frantsesez eta ingelesez, antzeko esamoldeak darabiltzate ideia hori irudiz emateko: pasar página, tourner la page, to turn over a new leaf. Euskaraz ere erabili izan da inoiz, baina oso adibide gutxi daude, denak berriki idatziak. Kalkoa egin nahi ez baduzu, hemen dituzu bestelako molde batzuk:\nlehengoa atzean utzi\nNola esango zenukete 'bañado en oro'? 'Pendientes de plata bañados en oro' da erabili behar dugun esaldia.\nHori adierazteko, urreztatu aditza erabiltzen da. Halaxe jaso dute Orotariko Euskal Hiztegian, Euskaltzaindiaren Hiztegian, Elhuyarrenean eta Zehazkin. Beraz, honela eman dezakezue:\nZilarrezko belarritako urreztatuak\nKaixo! Nola esango zenukete euskaraz 'margen de maniobra' eta 'estrecho margen de maniobra'? Adibidez, PSOEren gobernu berriak daukanaz ari garelarik.\nEz dugu aurkitu hori esateko tradizioko molderik. Hona hemen guri bururatutako batzuk:\nekiteko tarte estua\njarduteko tarte estua\nNola esan daiteke euskaraz 'nadar y guardar la ropa'? 'Busti gabe igeri egin'? Mila esker.\nBakarrik Elhuyar hiztegian aurkitu dugu esamolde horren ordainik. Hona hemen:\narriskurik gabe probetxu atera\narriskurik gabe aprobetxatu\n'Getxotarra' izan beharrean, zergatik esaten da 'getxoztarra'? Eta 'galdakaoztarra', eta abar.\nKoldo Zuazok Mendebaldeko euskara liburuan dioenez (Elkar, 2017), Bizkaiko mendebaldean erabiltzen da -ztar, -tar atzizkiarekin batera, eta, haren ustez, agian urduliztar, fruiztar eta halakoen analogiaz sortu da -ztar esateko joera.\nGetxotar eta getxoztar, biak erabiltzen dira, eta biak jaso ditu Euskaltzaindiak bere izendegian. Beste hainbeste egin du bikote hauekin:\nArratsalde on. Ez dakit gaur Administrazioan funtzionario ez diren langileek egin duten elkarretaratzean erabili duten pankarta ikusi duzuen. Honela zioen: 'Langileria publikoa lege iruzurrean'. Ez dakit horrela idatzi behar den ala anbiguoa den. Paralelismoa erabiliz: 'Langileak greban' = langileak greba egiten ari dira; 'Langileria lege iruzurrean' = langileria lege iruzurra egiten ari da. Justu adierazi nahi den horren kontrakoa, haiek baitira iruzurraren biktimak; nola adieraziko zenukete labur-labur lanpostu publikoetan dauden langileei egiten zaizkien kontratuek legea urratzen dutela, baina Zuzenbideko terminologia erabiliz, lege iruzurra egiten dietela langileei?\nHona hemen aukera pare bat ideia hori ahalik eta laburrena emateko, pankartetan jartzeko moduan:\nLangile publikoak, lege iruzurren jomuga\nLangile publikoak, lege iruzurren mende\nNola idatzi behar da esaldi hau? "Mikelek, gelan sartu, eta leihoa ireki zuen" / "Mikelek gelan sartu, eta leihoa ireki zuen" / "Mikelek gelan sartu eta leihoa ireki zuen" / "Mikel gelan sartu, eta leihoa ireki zuen" / "Mikel gelan sartu eta leihoa ireki zuen".\nSubjektu bereko bi esaldi koordinatu ditugu adibide guztietan, eta aditz laguntzailea isildua dago esaldietako batean. Halakoetan, laguntzailea agerian duen aditzarekin komunztatzen da subjektua, eta komaz mugatzen elipsia duen esaldia. Beraz, hauek biak jotzen dira ontzat:\nMikelek, gelan sartu, eta leihoa ireki zuen\nMikel gelan sartu zen, eta leihoa ireki\nNola esan daiteke euskaraz "espero que sea de su interés" (idatzi formal batean amaiera bezala)?\nHona hemen aukera pare bat:\nInteresgarria izango zaizulakoan\nZure interesekoa izango delakoan\nNola esan behar da euskaraz honoko lelo hau: 'Ni una menos' (feministon aldarrikapenetako bat).\nBi aukera badira, gutxienez:\nEzta emakume / andrazko / emazte bat gutxiago ere\nTestuinguru batzuetan, emakume aipatu gabe ere argi dago zer esan nahi den. Halakoetan, aski da lehenbizikoa, eta, lelo laburrak indartsuagoak izaten direnez, abantaila hori du.\nBeste batzuetan, ordea, esplizitatu egin beharko da zein den gaia, eta, beraz, ezinbestekoa izango da emakume aipatzea (edo andrazko, emazte...).\nZalantza sortu zait. Hau irakurri dut gaur BERRIAn: "Ez zen lehen aldia Koxkan parranda egiten zutela, [...]". 'Zutela' hori egoki dago? Ez luke behar 'zutena'? Mila esker!\nBiak dira zuzenak. Adibide hauek jaso dituzte Euskaltzaindiaren EGLU-V liburuan (50. or), zutela moldeko erabileraren erakusgarri:\nEz baitzuen lehen aldia iheska zabilela (Hiriart-Urruti, Zezenak Errepublikan)\nLehen aldia zen nik pertsulariak entzuten nituela (Xalbador, Odolaren mintzoa)\nKaixo! Idatzi bat egiten nabil, eta ordenagailuko zuzentzaileak 'izenburupean' azpimarratzen dit. Zein da ideia hori jasotzeko modu zuzena? Mila esker.\nGure ustez, izenburupean zuzena da. Egia da tradizioan ez dagoela halakorik, baina gaur egun erruz erabiltzen dute idazleek, itzultzaileek, kazetariek... Ereduzko Prosa Gaur eta Lexikoaren Behatokia arakatuz gero, egile hauen lanetan ageri da: Aingeru Epaltza, Andres Urrutia, Itxaro Borda, Ibon Uribarri, Iñaki Mendiguren, Isabel Arrigain, Joxerra Garzia, Koldo Zuazo, Pako Aristi, Piarres Xarriton, Ramon Saizarbitoria, Xabier Olarra... Gainera, kazetaritzan ere maiz erabiltzen da: Aizu, Argia, BERRIA, ETB...\nBadira, jakina, beste esamolde batzuk ere: halako izenburukoa, halako izenburua du, halakoa darama izenburutzat...\nAulki-jokoan, nola esango zenukete: 'Se ponen tantas sillas como jugadores menos una'. Esker mila.\nHona hemen hori adierazteko modu bat:\nJokalari adina aulki jartzen dira, bat kenduta\nNola euskaratu genezake, edo zer hitz erabili genezake, gaztelerazko 'desigualdad' esateko? Mila esker!\nAdieraren arabera, honela adieraz daiteke gaztelaniazko desigualdad:\nDesberdintasun: Diferentzia, aldea. Hitz neutroa da.\nBerdintasunik eza, desberdinkeria: Gizarte egoerari buruz mintzatuz, desberdintasun gaitzesgarria.\nBatzuek diote Justiziak daukala 'una doble vara de medir'. Nola esango zenukete hori? Esker mila.\nAskotan itzuli behar izan dugu esapide hori, eta bi neurri erabili idatzi izan dugu:\nEpaileek bi neurri erabiltzen dituzte: aberatsentzat bata, eta pobreentzat bestea.\nHeriotza zigorraren aldekoek bi neurri erabiltzen dituzte batzuk eta besteak epaitzeko.\nKaixo! Antzezlan baten izenburua itzuli behar dugu eta itzulpen literala ez zaigu gustatzen: 'Elgetaren erorketa'? 'La caída de Elgeta' itzultzeko... Mila esker!\nTestuingurua 36ko gerra izango da, ezta? Hala bada, uste dugu ordain hauek egokiak izango direla:\nNola erori zen Elgeta\nElgeta erori zenekoa\nNola esan dezakegu euskaraz 'para ti la perra gorda', eztabaida batean?\nHiztegietan-eta ez dugu aurkitu erdal esapide horren baliokidetzat jotzen denik, baina uste dugu halakoetan molde hauek erabiltzen direla behintzat, ironia doinuan:\nHik arrazoi orain ere\nZuk arrazoi orain ere\nBaietz, hik beti arrazoi\nBaietz, zuk beti arrazoi\nHala badiok/n, hala izango duk/n\nHala badiozu, hala izango da\nHik arrazoi, eta kito\nZuk arrazoi, eta kito\nHik arrazoi, eta eman bakea\nZuk arrazoi, eta eman bakea\nNola esango zenukete 'que cada palo aguante su vela' gaztelaniazko esamoldea? Mila esker.\nHona hemen ideia hori adierazteko esamolde batzuk:\nNork bere gurutzea\nBakoitzak bere gurutzea bizkarrean\nBakoitzak bere basta eroan behar\nNekerik gabe ezin bizi\nNola esan daiteke euskaraz 'de aquellos polvos vienen estos lodos' esamoldea? Eskerrik asko zuen laguntzagatik.\nEz dirudi asko erabili direnik, baina hona hemen bi baliokide, biak Justo Mokoroaren Ortik eta emendik lanean aurkituak:\nHautsok ekarriko dituzte lohiak\nNola esango zenukete euskaraz 'ver las orejas al lobo' gaztelaniazko esamoldea? Eta 'marear la perdiz'? Mila esker.\nEz dugu aurkitu verle las orejas al lobo esamoldearen baliokide peto-petorik. Arriskuaz ohartu / konturatu / jabetu erabiliz gero, esanahia emango genuke, baina adierazkortasunik gabe. Testuinguru batzuetan, egokiak izan litezke eskapada egin, eskapada ederra egin, eskapadaz jabetu...\nMarear la perdiz esateko, berriz, badira zenbait esamolde, batzuk jasoak eta neutroak, bestetzuk lagunartekoak:\nluzamendutan eta joan-etorritan ibili\nkaka zaharrari bueltaka ibili\nNola euskaratuko zenukete 'menos es más' erdarazko esamoldea? Eskerrik asko!\nHona hemen ordain batzuk, testuingurua zein den jakin gabe asmatuak.\nGutxi asko da\nSoilago, eta landuago\nZenbat eta gutxiago, orduan eta gehiago\nGehiago bakandu, eta gehiago landu\nNola esaten da 'una vida vivible'? 'La lucha debe ser por una vida vivible'.\nBERRIAn erabili behar izanez gero, honela itzuliko genuke:\nbizitzeko moduko bizia / bizitzeko moduko bizitza\nNola euskaratu zenukete Alonsok Urkulluri esandakoa: "El que siembra vientos recoge tempestades"? Mila esker.\nNola erein, hala bildu\nErein karduak, eta bilduko ditun/k xixtakoak\nAbadeak zelan kantatu, monagilloak hala erantzun\nNola apezaren kantatzea, hala beretterraren ihardestea\nHalako egitekoak, halako ondorea\nHalako ezteietan, halako zopak\nHazi txarretik uzta onik ez\nNolako kanpaia, halako soinua\nKanpairik entzun nahi ez duenak sokatik ez tira\nKerik nahi ez duenak ez dezala pitz surik\nSurtara gaur aulkia, lurrean bihar ipurdia\nNola esaten da: 'Basta ya de manipular'?\nEuskaraz badira zenbait modu hori adierazteko. Hauetakoren bat erabil dezakezu, testuingurua kontuan izanik.\nManipulazio gehiagorik ez!\nUtzi behingoz manipulatzeari!\nBukatu da manipulazioa!\nAski da / dugu manipulaziorik!\nNahikoa da / dugu manipulaziorik!\nNahikoa da / dugu manipulaziotik!\nNahikoa da / dugu manipulazioz!\nNola esaten da '¿Cuanto pesas? Peso 65 kilos'? Mila esker.\nBi modu badira, behintzat, hori adierazteko:\nZenbat pisatzen duzu? 65 kilo pisatzen dut / ditut.\nZer pisu duzu? 65 kilo.\nGomendioa 'eman' edo 'egin'?\nBiak erabili izan dira.\nHona hemen Orotariko Euskal Hiztegiko zer adibidetan ageri den gomendio egin:\nApezak berriz elizako behar ororen gomendiak egiten deritzo. (Atanase Belapeire)\nEliza Ama Santak zure animaren gomendio edo rekomendazioa zu ill artean modu onetan egiten du. (Agustin Kardaberaz)\nGomendio hau egiñ zaroen bakharrik: ez zaiteztela hasarra bidean. (Joannes Haraneder)\nArbuiaturik hartarik begiratzeko egin zitzaion gomendio hertsia. (Bernard Larregi)\nHekiei egiteko gomendio batzu. (Bazilio Joanategi)\nEta gomendio eman ere jaso da OEHko adibide honetan:\nGomendu eman diot / Ama Birjinari, / Eskerrak bihur ditzan / Seme Dibinoari. ('Luzaideko kantiak')\nTestu berriagoetan (Ereduzko Prosa Gaur), gomendio(a) eman gehiago agertzen da. Idazle eta itzultzaile hauen testuetan ageri da: Piarres Aintziart, Koldo Biguri, Joxan Elosegi, Juan Garzia, Santiago Iruretagoiena, Bego Montorio, Jon Muñoz, Ana Urkiza, Patxi Zubizarreta.\nGomendio(a) egin ere erabiltzen da gaur egun. Horren erakusgarri, hauen testuak: Edurne Elizondo, Joxan Elosegi, Joxerra Garzia, Ramon Saizarbitoria, Ana Urkiza, Imanol Zurutuza, Josu Zabaleta.\nNola esaten da 'texto discontinuo' euskaraz?\nBadirudi bi forma erabiltzen direla testu jarraituak ez direnak izendatzeko: testu etendun eta testu eten.\nEsaterako, Nafarroako Gobernuak argitaraturiko Hezkuntzako Hiztegian testu etendun proposatu dute, eta Euskal Autonomia Erkidegoko Irakas-Sistema Ebaluatu eta Ikertzeko Erakundeak, berriz, testu eten erabili izan du txostenetan.\nNola esango zenukete euskaraz 'poner a los pies de los caballos'? Mila esker.\nAtaka eta estutasun hitzak erabiliz, esaterako, honela adieraz dezakegu:\nNorbait ataka gaiztoan (txarrean / gaitzean / estuan...) jarri (ipini / paratu...)\nNorbait estutasun handian jarri...\nNola itzuliko zenukete euskarara 'obsolescencia programada'? Eskerrik asko.\nHona hemen nola esaten dugun BERRIAn obsolescencia programada (es) / obsolescence programmée (fr):\nKatalunian egin dutena 'deklarazio' bezala itzultzen duzue. Ez al zen 'aldarrikapen' hitza hobea izango?\nKatalunian azken boladan gertaturikoa dela eta, bi kontzeptu bereizi behar izan ditugu: declaració eta proclamació. Testuinguru arruntetan, parekoak izaten dira semantikoki, baina zeinek bere ñabardurak ditu oso testu espezializatuetan, hala nola testu akademikoetan eta adierazpen politikoetan:\n—declaració zera da, estatu bat sortzearen aldeko ekitaldi solemnea, estatua sortzeko prozesuari hasiera ematen diona, eta, beraz, ekitaldi diskurtsibo bat da;\n—proclamació batek, berriz, estatu berria eratutzat jotzen du, eta independentzia, gauzatutzat.\nKataluniako egoera bihurrian, biak bereiztea egokitu zaigu, eta Euskalterm terminologia bankuan bezala jokatzea erabaki dugu:\n—declaració eta declarar adierazteko, deklarazio eta deklaratu erabiltzen ari gara;\n—proclamació eta proclamar adierazteko, berriz, aldarrikapen eta aldarrikatu.\nNola esango zenukete 'pie de página' euskaraz? Mila esker.\nBatez ere, bi hitz erabiltzen dira hori adierazteko: oinalde eta oin.\nEta han zegoen Big Joeren hatz-marka ere, tintaz zikinduriko zirriborroan, orriaren oinaldean, beti ohi bezala. (Peaceful soldadua, Michael Morpurgo, Mirentxu Larrañaga Sueskunek itzulia)\nEskutitza eskuz sinatua da, denen errubrikak hortxe direla, orriaren oinaldean edo bestela ezkerreko ertzean. (Hemingway eta euskaldunak zerbitzu sekretuetan, Edorta Jimenez)\n[...] arraza berba ez da behin ere ageri; odola, Herodoto-ren aipu bezala bakarrik, eta oin-oharrean. (Espainiaren arimaz, Joxe Azurmendi)\nBaina nekez itzul daiteke ezein erdaratara, oin-oharrik gabe eta bat-bateko gozamenaren kaltean, Koldo Izagirreren erdaren morrontzapean ibiltzearen aurkako hura [...]. (Mentura dugun artean, Anjel Lertxundi)\n[...] orri oinean, XVIII. mendeko esku batek baieztatzen du egileak testuan barna darabilen monogramaren esanahia [...]. (Lazarragaren eskuizkribuaren estraineko datatze-azterketa, Borja Aginagalde Olaizola, Erabili.eus-en argitaratua)\nZerbaiten luzera neurtzean, nola esango zenukete 'CADA CUANTO aparece esta raya'? 'Zenbatero'?\nZenbatetik zenbatera dago halako marra bat? Hiru metrotik hiru metrora.\nNola idatziko zenukete 'política de hechos consumados' euskaraz? Eskerrik asko.\nBehin baino gehiagotan itzuli behar izan dugu política de hechos consumados, eta bi modutara eman izan dugu:\nekintza burutuen politika\nekintza gauzatuen politika\nNola esan euskaraz 'montaña rusa'?\nBERRIAn, errusiar mendi erabiltzen dugu, eta halaxe proposatzen dute bai Elhuyar eta Zehazki hiztegietan, bai euskarazko Wikipedian.\nItzulpen bat egiteko garaian, zalantza sortu zaigu: gazteleraz, "ven con tu familia y disfruta del día" izango litzateke; euskaraz, "etor zaitez familiarekin eta gozatu eguna!!" edo "gozatu egunaz". Bietatik zein da zuzena eta zergatik?\nBiak dira zuzenak. Tradizioan biak erabili izan dira, Orotariko Euskal Hiztegiko adibideetan ikusten den bezala. Hona hemen zer dioen Euskaltzaindiaren Hiztegiak gozatu sarrerako lehen adieran (guk jarria da adibideetako letra lodia):\ngozatu, goza, gozatzen 1 da/du ad. Zerbaitek eskaintzen duen atseginaz edo onuraz jabetu. Nahi dugu egiazko argiaz gozatu. Munduko atsegin guztiez gozatzen ziren. Guk gozatu beharko genukeen aberastasuna hark gozatzen du. Maitasun horren berotasunaz luzaz dezatela goza. Haren emazteaz gozatzeagatik. Bere zorion berria eragozpenik gabe gozatu ahal izateko. || Horiek ikusi eta txit gozatu zen. Goza gaitezen lurreko atseginetan.\nNola esango zenukete hau euskaraz? "Eres el reflejo de tus actos" edo antzeko zerbait..\nArriskutsua da testuingururik gabe itzultzea, erraza baita hanka sartzea, baina tira: hona hemen aukera bat.\nZure eginen ispilua zara\nFranco hil eta gutxira Espainiako Estatuan sortu ziren erakunde hauen izenak gaztelaniaz utzi behar dira ala euskaratu egin behar dira: 'Plataforma de Convergencia Democrática', 'Junta Democrática de España', 'Coordinación Democrática'? Zein da zuen irizpidea horrelako kasuetan?\nZaila izaten da erdarazko erakundeen izenekin nola jokatu ebaztea; irizpide orokor batzuk zehaztuak izanagatik, beti izaten dira dudako kasuak, erdibidean geratzen direnak. Hona hemen erakundeen izenei buruzko gure irizpide nagusia, estilo liburuan jaso bezala:\nItzuli egiten dira, salbu euskaraz baliokide argirik ez dutenak.\nBestela esanda: izena euskaraturik irakurleak erraz identifika badezake, nahiago izaten dugu euskaraz eman; nahasgarria gertatzen bada, ordea, bere hartan uzten dugu. Oro har, esan liteke izen deskribatzaileak errazago itzuli ohi direla; esaterako, Europako Banku Zentrala eta gisakoak.\nGainera, kontuan hartzekoa izaten da gure auzo hizkuntzetan nola jokatzen duten: normalean, haiek itzultzen dituzten izenak euskarara ere itzultzen dira (hala, Munduko Medikuak erabiltzen da, Médicos del Mundo, Medecins du Monde, Doctors of the World bezalaxe), baina nazioartean modu jakin batean ezagunak direnak bere hartan uzten dira (hala nola Medicus Mundi).\nGure ustez, Konbergentzia Demokratikorako Plataforma, Espainiako Junta Demokratikoa eta Koordinazio Demokratikoa erabiltzeko modukoak dira, erraz ulertzen eta identifikatzen baitira.\n'Erestituere'. Erreparazioa baino zerbait gehiago. Nola esan behar da euskaraz espainolez 'restituir' azaltzen den kontzeptua?\nOrotariko Euskal Hiztegian, badaude errestituitu eta errestituzio. Hona hemen han zer dioen:\nRestituir, devolver, reparar. Eta hanbatez gehiago othoitz egiten drauzuet haur dagizuen sarriago restitui nakizuenzat. "Je vous sois plutôt rendu". Lç He 13, 19. Ea [...] errestituidu ezteusan edo pagadu zor deusana. Cap 108. Bakoitzari zor dion hazienda, interesa, honra edo fama restituidu edo biurtu. OA 130. Errestituidu biarko dituz egin daben gatx onetatik datozan kalte guztijak. Astar II 100.\nerrestituzio, errestituzino, errestituzione, errustizio (AN-larr-5vill), restituzio, restituzino, restituzione.\nRestitución. Ea [...] obligadu daben restituziñorik egiten. Cap 96 (100 errestituziño). Ezta egin behar amoina gauza hetarik, zoin sujet baitira restituzioniari. Tt Arima 101. Konfesoreak agindu zigon restituziorik eutzi ote deban [...] egin bagarik. OA 163. Huts horiek [...] ez dakharkete errestituzione egiteko obligazionerik. He Phil 389 (SP 395 ezpaitute obligatzen deusik bihurtzera). Ez dago konfesinoe jeneral ondo eginik ezpadago restituzinoerik. Mg CO 259. Egingo zituztela restituzio edo gauza kenduen biurrerak. Mg CC 183. Egiten badezute / errustiziyua, / emango zazutela / ausoluziyua (1878). Arrantz 37. Lapurretak biar du / restituziyua. Ud 129. Emen ez dago beste erremediorik, edo errestituzioa edo kondenazioa San Agustiñek dion bezela. Zab Gabon 77. v. tbn. Gco I 436. LE Ong 95r. Errestituzino: Mg CO 162. JJMg BasEsc 83. Errestituzione: Urt Ex 22, 3. CatLav 138 (V 72).\nBestelako hiztegietan, ordain hauek ageri dira, besteak beste: itzuli, bihurtu, atzera eman, bueltatu…\nTestuinguruaren argitan, bat edo beste izan liteke egokiagoa.\nZein da ICOMA (Ilustre Colegio Oficial de Médicos de Álava) siglaren ordaina euskaraz?\nGuk dakigula, ez du euskarazko siglarik. Beraz, Arabako Medikuen Elkargo Ofiziala izendatuz gero, AMEO sigla asma daiteke. Nolanahi ere, siglak asmatzeko bide hori malkartsua izaten da, guztiz ezezagunak gertatzen baitira.\nSiglen esanahia batzuetan maiskulaz idazten da, eta beste batzuetan minuskulaz. Zein da irizpidea? Mila esker\nSigla batzuek izen bereziak ordezkatzen dituzte. AEK sigla, esaterako, Alfabetatze-Euskalduntze Koordinakundea izendapena laburtzeko modua da, eta, bistan denez, letra larriz idazten da, izen berezia baita.\nBeste sigla batzuen atzean, berriz, izen arruntak daude, letra xehez idaztekoak. Hona hemen adibide batzuk:\nLGTB, lesbiana, gay, trans eta bisexual\nGKE, gobernuz kanpoko erakunde\nIFZ, identifikazio fiskaleko kode\nInformazio gehiago nahi izanez gero, jo hona: http://www.berria.eus/estiloliburua/eliburua/ortotipografia#227\nBegiratu esteka hau (uste dut akats bat dagoela): http://www.berria.eus/estiloliburua/eliburua/ortotipografia. "Petrona dorreak; Arriurdiñeta plaza; Estafeta kalea; Euskalduna jauregia; Lekaio kultur etxea; Biteri kultur etxea; San Joan Bataiatzailearen eliza; Moneda jauregia; Barakaldo antzokia; San Telmo museoa; Alkizako Kultur Etxea; Elgetako Kultur Etxea; Arte Ederren Museoa; Etxe Zuriko Gela Obala; Ondarroako Kafe Antzokia". Zerbait gaizki egongo da: edo "Lekaio kultur etxea", edo Alkizako edo "Elgetako Kultur Etxea".... Nola da, "kultur etxe" ala "Kultur Etxe"? Euskaltzaindiak badu araurik horren inguruan? Eskerrik asko.\nAdibide horien aurretik, azalpen hau dugu:\n[Letra larriz idazten dira] Herri eta hirietako toponimoak, eraikinak, gelen izen bereziak. Generikoa letra xehez idazten da, non eta ez den izen bereziaren parte.\nIzan ere, batzuetan, kultur etxea generikoa izen bereziaren parte da, ezin bereizizkoa. Esaterako, hala gertatzen da Elgetako Kultur Etxea idazten dugunean: Elgetako ez da haren izena, eta ezin esan dugu Elgetakon izango da kontzertua. Halakoetan, Elgetako Kultur Etxea da izen berezia, osorik, eta horregatik idazten ditugu hiru hitzak letra larriz.\nBeste batzuetan, ordea, generikorik gabe ere erabiltzen da izen berezia: Biterin izango da kontzertua. Beraz, hor kultur etxea ez da izenaren parte bereizezina, baizik eta aposizio arruntaren tankerakoa, hala nola ibaia hitza Aturri ibaia esaten dugunean. Horregatik idazten dugu halakoetan letra xehez kultur etxea.\nTestu itzulpen bat amaitzeko, erdaraz eta beste hainbat hizkuntzatan erabiltzen den 'ambidiestro' hitzarekin trabatuta nabil. Euskaraz, nola idatziko zenukete hitz hori? Eskerrik asko.\nHori adierazteko, eskuin-ezkerti edo eskuma-ezkerti erabil dezakegu. Orotariko Euskal Hiztegian, eskuma-ezkerti ageri da; Elhuyar hiztegian, eskuin-ezkerti eta eskuma-ezkerti; Zehazkin eta Nolaerran-en, eskuin-ezkerti.\nKaixo, kezkarik gehienak teknologia berriei eta informatika arloari dagozkion hitz teknikoetan sortzen zaizkit. Ia hitz guztiak ingelesetik datoz, eta sarritan ez da erraza izaten itzulpen egoki bat aurkitzea. Agian izango da horretarako hiztegi zehatzik, baina nik ez dut ezagutzen. Oraingo honetan ondorengo hitz-jokoa argitu nahiko nuke: "command-line". Google translatek "komando-lerro" dio. Zer deritzozue?\nCommand-line euskaratzeko, komando-lerro erabili izan da, bai, gutxienez lan hauetan:\nKartografiako elementuak, Askoren artean, EHU, 2007\nSistema eragileak, Askoren artean, EHU, 2008\nLinux: Sistemaren eta sarearen administrazioa 2. argitaraldia (Debian eta Ubuntu), Iñaki Alegria, Roberto Cortiñas, UEU, 2008\nDatu-base sistemak, Askoren artean, EHU, 2009\nKonputagailuen arkitektura, Askoren artean, EHU, 2009\nTeknologia berrietako eta informatikako euskal terminoak kontsultatzeko, sarean dituzu Euskalterm euskal terminologia bankua eta Elhuyarren Zientzia eta Teknologia Hiztegi Entzikopedikoa.\nNola erabiliko genuke 'ari izan' / 'aritu' aditza kasu hauetan? 'Ogia erosi dizut: ogia erosten ari natzaizu' esaten da, ezta? Esan liteke "zuri ogia erosten ari naiz"? Nola esanen litzateke 'zu eraman zaitut' 'ari izan' aditza erabiliz? Eskerrik asko zeuen laguntzarengatik.\nGehienetan, nori kasua aditz laguntzailean ere agertu ohi da ari izan eta aritu erabiltzen direnean. Nolanahi ere, Orotariko Euskal Hiztegian, honela dio ari izan aditzaren erabileraz ari dela:\nEuskaltzaindiaren Hiztegian, esaterako, adibide hau jaso dute ari izan sarreran:\nLabeari su ematen ari ziren.\nBeraz, zilegi dira biak, nor-nori sailekoa eta nor sailekoa:\nLabeari su ematen ari zitzaizkion. Labeari su ematen ari ziren.\nZu eraman zaitut, berriz, nori kasurik gabea da; beraz, ari izan aditza erabilita adieraziz gero, zilegi da honela esatea:\nZu eramaten ari naiz.\nNola esango genuke: 'euskaraz mintzatu' ala 'euskara mintzatu'? Eskerrik asko.\nTradizioan, euskaraz mintzatu / hitz egin / berba egin erabili izan da gehienbat, baina badira bestelako adibideak ere:\nEgiazko azkaindarrek behar lukete [...] Chourio, Lapeire eta Hiribarren batzuen euskara mintzatu. (Zerbitzari)\nEskolan ebilzanian, milla zemai ta agirakaz bere, ezin itxi eutseen euskera berba egitiari. (Mogel)\nEtzauzkigu erdaran lokartu ezpainak, euskara baizik ez du mintzatzen artzainak. (Xalbador)\nEuskera itzegitea, aurreratzea, galaitzea, apaintzea, gordetzea, eta loretu-azitzea, egoki, protxuzkoa ta onragarria da guztiz kanpoko jakintsuentzat, eta euskaldun danentzat are geiago. (Arana)\nEz ziteken izen goiti hori Sadan emanen, ez balitz Sadan ezkuara mintzatu. (Arradoi)\nHiruek, bai amak, bai alabek, mintzatzen dute eskuara. (J. Etxepare)\nKornubiera mintzatu izan den azkenengo egunetaraino. (Mirande)\nZuk lez, euskaldun guztiok erdera berba egingo bageunke, laster amaittuko litzake euskaldun da euskal-erriaren izatea; zegaittik, euskera barik, ezin egon leitteke euskaldunik ez euskal-erririk. (Etxeita)\nZuri entzuten deutsudazan izen, neuk eztakidazanak, iminiko ditut paperian, euskera ondo berba egiteko. (Mogel)\nHizkuntzari izenondo bat eransten zaionean, -n erabiltzen da:\nEuskara batuan mintzo da, oso euskara ederrean.\nFutboleko terminologiaren harira, nola esaten da gaztelaniaz 'segada' edo ingelesez 'sliding tackle' deritzon terminoa euskaraz? 'Segada' futbolariak zelaiaren gainean irristatuz egiten duen sarrera-mota da. Eskerrik asko.\nFutboleko sarrera mota hori aipatzeko, segaren irudia erabiltzen da gure inguruko hizkuntza gehienetan (gaztelaniaz eta katalanez, segada; frantsesez, fauchage; alemanez, sense), eta euskaraz ere hala joka daiteke. Esaterako, Euskaltermek bide horretatik jo du: segatu, segakada eman. Segaren irudia emankorra da, gure ustez, hori adierazteko:\nSegan egin zion aurrelariari, bortitz, eta epaileak txartel gorria atera zion.\nOso grafikoa da, eta, inoiz aditu gabea izanik ere, erraza ulertzen.\nNola esango genuke: 'Lau pastel egin behar ditut/dut'? Edo biak daude ondo? Mila esker.\nHalako gehien-gehienetan, plurala erabiltzen da gaur egun. Eimaren Morfosintaxia liburuan, esaterako, honela diote Zenbakiak eta komunztadura atalean:\nPluralean egiten dute komunztadura zenbaki arruntek, batetik gora: «Bi liburu erosi ditut»; «Zazpi azterketa egin ditugu astebetean».\nBERRIAn ere halaxe jokatzen dugu, hori baita egungo prosaren joera nagusia. Nolanahi ere, ezin esan singularreko komunztadura ezinezkoa denik: halako adibideak badira Euskaltzaindiaren EGLU-I gramatikan, 131. orrialdean:\nb) Zenbatzailea ez baldin bada bat, besteren bat baizik, eta sintagma osoa —zenbatzaileaz gain— artikuluak mugatzen baldin badu, aditz morfologian pluralaren aztarna ageriko da:\n(410) (a) Lau filmeak ikusi ditut (nor)\n(b) Bost gizonek egin dute (nork)\n(c) Bost andreei eman diet (non)\nc) Gainerako kasu guztietan singularrez edo pluralez ageriko da aditza. Idazle batzuek singularrez bakarrik erabiltzeko joera dute eta zubereraz ere —neurri batean behinik behin— horrela jartzen da, baina hori ez da nahi ta nahiezko araua, ondoan jartzen ditugun adibideek ongi aski erakusten digutenez. Horrenbestez, bietara ikusiko dugu:\n(411) (a) Hiru filme ikusi dut (nor)\n(b) Hiru filme ikusi ditut\n(c) Hiru ikusi ditut\n(d) Bost gizonek egin du (nork)\n(e) Bost gizonek egin dute\n(f) Bostek egin dute\n(g) Bost andreri eman diot (non)\n(h) Bost andreri eman diet\n(i) Bosti eman diet\n(412) (a) Zer iduri zaizue? Baldin gizon batek ehun ardi baditu, eztitu laurogei eta hemeretziak utziten, eta errebelatu zena bilhatzen? (Leiz. Mt 18,12)\n(b) Egin ditzagun bada hirur tabernakle, bat hire, eta bal Moisesen eta bat Eliasen (lb. Luk. 9,33)\n(c) Mila gizon gaixtorik da emazte batendako. Gizon baten mila andre bere fedean dago (Etxepare, Emazten fabore, V. 37-38)\n(d) Tilista aroan amabost urte del (R. y S.)\n(e) Zenbat persona dira Yinkoatan? Hirur. Badira beraz hirur Yinko? Ez, zeren... (Bel., 1, 30)\n(f) Zenbat naturaleza dira Jesus-Kristen? Biga. Yinkoarena, eta gizonarena? (Bel., 1, 32)\n(g) Bi soldado pobre heldu dira Aruetik Bardkoilzera (Tartas)\n(h) Ene soldado debotak badu berekin laur konpañia edo laur regimendu (Tartas, 2)\n(i) Milla mesprechu egin zion gizon saindu hari (Tartas)\n(j) Ediren duzu laur kapitulu ene liburian (Tartas 6)\n(k) Kolpu balez bi bekhatu handi eta grabe baitzutian kometitu heriotzia... (Tartas, 39)\n(l) Mezan badirela hirur parthe prinzipal (Lopez, 229)\n(ll) Bi fundament edo prinzipio behar tiizi (Lopez, 277)\n(m) Nausi batek bi mutil ondoz ondo elgarren berri jakin gabe zerbait eitekoz leku berera igortzen thienian... (Lopez, 304)\n(n) Hogei eta hirur mila hil erazi zutian (Inch., 359)\n(ñ) Behin bost ogiekin bost mila gizon aserazi zian (Inch. 374)\n(o) Badela Yinkoatan hirur persona berhezi (Inch., 375)\n(p) Kuntatalzen dutu bere libru batetan hogei eta bi mirakulu (Inch. 414)\n(q) Hirur urthe bazian ahortzirik zela (Inch. 419)\n(r) Untsa erran duzu: eztut senaharrik. Zeren izan duzu zazpi senhar (A.Ure., 4,18)\n(s) Ikhusi zutian (Mariak) bi ainguru... (A.Urr.)\n1960ko hamarkadako Kazetaritza Berriaren ondorengoa den eta Robert Boynton-ek ingelesez 'New New Journalism' izenpetu duen mugimendua euskaraz eman nahi dut. 'Kazetaritza Berri Berria' adieraz nezake? Ba al duzue laguntzerik? Mila esker.\nBERRIAn ere zuk aipatu duzun eran idatziko genuke: Kazetaritza Berri Berria. Ez genuke marratxorik erabiliko, garbi gera dadin ez dugula oso kazetaritza berria esan nahi, baizik eta beste zerbait.\nHementxe nire zalantza: 'Gezurra dirudi Londresen gaudela!' edo 'Gezurra dirudi Londresen gaudenik!'. Zein da zuzena? Milesker zuen laguntzagatik.\nGure ustez, halakoetan -ELA erabiltzea da joera nagusia. Euskaltzaindiaren EGLU-V lanean, garbi esana dago -ENIK ezezkako perpaus osagarri zenbaitetan erabiltzen dela eta, inoiz, kutsu erretorikoko galderetan, baina ez bestelako perpausetan (67.-76. or.). Gainera, Hegoaldekoa da -ENIK.\nOrotariko Euskal Hiztegian begiratu, eta gezurra dirudi... motako lau esaldi aurkitu ditugu. Hiruretan -ELA ageri da, eta batean -ENIK.\nGezurra dirudi, paper txar oiek bati ez diyotela utzi biar bizitzen. Iraola 127.\nGezurra dirudi [...] oraindik egiteko geneukala. Ibiñ Virgil 22.\nGaizki dabiltza an bizi diran / millaka beltz eta zuri, / Jesukristoren jaioterria / dala gezurra diruri. Insausti 97.\nGezurra dirudi mutil txotxolo orren burutik orrelako gauzik sortu biar zuenik. Alz Txib 95.\nHori guztia ikusirik, guk -ELA erabiliko genuke zuk aipaturiko esaldian, ez baita ezezkoa, ezta galdera erretorikoa ere:\nGezurra dirudi Londresen gaudela!\nZein da zuzena: 'Sakanako Mankomunitateko lehendakaria' edo 'Sakanako Mankomunitatearen lehendakaria'?\nLehendakari hitza, normalean, nongo lehendakaria egituran agertzen da, eta hala idazten dugu BERRIAn ere.\nEuskaltzaindiaren Hiztegian bertan, halakoak dira aurkitu ditugun adibide gehien-gehienak:\nGipuzkoako Diputazioko Lehendakari Julian Elorza jaunak (diputazio sarreran)\nErrepublikako lehendakaria (errepublika sarreran)\nGobernuko lehendakariari (gobernu sarreran)\nJaurlaritzako lehendakaria eta sailburuak (jaurlaritza sarreran)\nEspainiako gobernuko lehendakaria (lehendakari sarreran)\nFrantziako lehendakaria (lehendakari sarreran)\nEuskaltzaindiko lehendakaria (lehendakari sarreran)\nArabako Aldundiko lehendakaria (lehendakari sarreran)\nMedikuen elkargoko lehendakaria (lehendakari sarreran)\nHona hemen bestelako adibide bat, -en duena:\nUdalbatzarraren lehendakaria alkatea da (lehendakari sarreran)\nJuan Garziak badu Senez aldizkarian argitaratua -en eta -ko atzizkien erabilerari buruzko artikulu argigarri bat (http://www.eizie.eus/es/Argitalpenak/Senez/20031210/garzia). Hona hemen -en lehendakaria / -ko lehendakaria auziaz zer dioen:\nKontuz, hala ere: aipatu dugun bereizkuntzak ez du balio edozein hitzekin (kasuan kasukoa ikusi behar da). Esaterako, "lehendakari" hitzak ("buru" nahiz "zuzendari"tik gertu, baina aditzik gabea bere osaeran) ez du onartzen ZEREN konplementurik. Bai, ordea, NOREN, eta, ohikoena noski, NONGO.\n'Egozentrismoa 0-2 urte bitarteko haurretan'. Zuzena al da esaldia? Ala 'haurrengan' jartzea hobe?\nBizidunei buruz ari garela, bi atzizkiak erabiltzen dira, zein bere balioarekin. Nahiz eta mintzairen artean badiren aldeak, oro har esan daiteke -engan atzizkia erabiltzen denean -en baitan adierazten dela, eta -etan erabiltzen denean, berriz, multzoa aipatzen dela.\nGizakiengan duen fede sendoa = Gizakien baitan duen fede sendoa\nEmakumeetan %60 analfabetoak dira = Emakumeen artean %60 analfabetoak dira\nZuk aipaturiko esaldian, bi formak dira zilegi, gure ustez, zer ñabardura eman nahi zaion:\nEgozentrismoa 0-2 urte bitarteko haurrengan = Egozentrismoa 0-2 urte bitarteko haurren baitan\nEgozentrismoa 0-2 urte bitarteko haurretan = Egozentrismoa 0-2 urte bitarteko haurren artean\nGaztelerazko 'videojuego' nola idatzi euskaraz? 'Bideojoko' ala 'bideo joko'?\nEuskaltzaindiak bi forma hauek onartu ditu Hiztegi Batuan:\nbideo joko, bideo-joko\n'Pianojole', 'piano jotzailea', 'piano-jole'... Zein da irizpidea?\nHiztegi Batuan, hiru forma jaso dituzte:\npianista, piano-jotzaile, piano jotzaile\nDena dela, jole ere erabiltzen da, jakina. Honela ageri da Euskaltzaindiaren Hiztegian:\nJole iz. Jotzailea.\nBERRIAn, marratxorik gabe idazten ditugu halako hitz elkartuak, baina egokiak dira marratxodunak ere:\npiano jotzaile, piano jole nahiz piano-jotzaile, piano-jole\nKausazko deklinabidea erabili nahi dugunean, zein da partikula egokia? '-gatik' ala '-rengatik'? Mila-mila esker, eta animo lanean!\nEuskaltzaindiak EGLU-I eta Euskal gramatika laburra lanetan dioenez, singularrean bi forma hauek onartu dira baturako:\nMugagabean, beste hainbeste:\nEta izen bereziei ere badagokie hori:\nPluralean, bi modu hauetan deklina daiteke:\n'Maestro' eta 'maestra' euskaraz nola esango genuke?\nGehienbat, maisu eta maistra erabiltzen dira, eta multzoa adierazteko, maisu-maistrak. Hor dago irakasle ere, eta Iparraldean errient eta errientsa ere baditugu.\nAdierari dagokionez, irakasle zabalagoa da: berdin balio du haur txiki-txikiekin aritzen dena izendatzeko nahiz unibertsitatean irakasten duenari esateko. Maisu-maistrak eta errient-errientsak, berriz, eskolakoak izaten dira.\nBeste hitz bat ere erabili izan da maistra adierazteko: andereño. BERRIAn, garai bateko kontuez aritzeko bakarrik erabiltzen dugu (ikastolen sorrera garaikoak-eta), eta bestelako testuinguruetan nahiago dugu maistra edo irakasle idatzi.\nNola itzuli beharko genuke gaztelerazko ERE (Expediente de Regulación de Empleo) delakoa? Milesker zuen laguntzagatik!\nBERRIAn, enplegua erregulatzeko dosier edo enplegua erregulatzeko espediente erabiltzen dugu prozedura hori izendatzeko; laburtu behar izanez gero, erregulazio txosten edo erregulazio espediente. Siglarik ez dugu sortu, erregulazio dosier argiagoa delakoan, esaterako, EED edo EEE baino.\nAzken egunotako albisteak irakurtzean sortu zaidan zalantza: 'Edozein gaiz hitz egitea' ala 'edozein gaiez hitz egitea'? Eta 'hainbat gauzataz hitz egiten dugu' ala 'hainbat gauzaz hitz egiten dugu'? Zein da forma egokia, eta zergatik? Milesker zuen laguntzagatik, eta segi gogor lanean!\nBai zenbait eta bai hainbat ondoan duten hitzak mugagabean egon ohi dira. Beraz, bi adibide horietan zertaz kasuko mugagabea erabili behar da.\nHona hemen nola osatzen den:\nalaba > alabaz\nseme > semez\nilun > ilunez\nIkusten den bezala, aski da hitzari -z eranstea bokalez bukatua bada, eta -ez eranstea kontsonantez bukatua bada. Nolanahi ere, bada salbuespenik: gau hitza eta diptongoz bukaturiko hitz silababakarrak.\ngau > gauez\ngai > gaiez\ndei > deiez\nHori guztia kontuan harturik, honela idazten da estandarrean:\nHainbat gauzaz hitz egiten dugu.\nEdozein gaiez hitz egitea.\nNola eman euskaraz Bartzelonako Les Rambles pasealeku ospetsuaren izena? Ba al da euskarazko forma arauturik?\nBERRIAn, Ramblak forma erabiltzen dugu, izen arruntak bezala deklinaturik:\nRambletan ibili ginen.\nGure etxea Rambletatik urruti zegoen.\nHona hemen BERRIAtik kanpoko adibide bat, Jean-Paul Sartreren Goragalea liburua itzultzean Monika Etxebarriak erabilia:\nBai, neu, Erroman, Tiber ibaiaren ertzean jartzea, Bartzelonan, gauean, Ramblak hamaika aldiz igo eta jaistea hain atsegin nuena, neu, Angkorretik gertu, Prah-Kango Baray irlatxoan, Nagatarren kaperaren inguruan banian arbola baten sustraiak korapilaturik ikusi nituen bera, hemen nago [...]\nOnartua al dago edo egokia al da 'hara-hemenka' idaztea?\nGuk dakigula, hara-hemenka ez da erabiltzen. Han eta hemen bila ibili, eta forma ezagun hauek aurkitu ditugu:\nhan-hemen, han-hemenka, han-hor, hor-hemenka (han eta hemen)\nhara-hona, hara-honaka, harat-honaka (hara eta hona)\nHorietaz gain, badira gaur egun hainbeste erabiltzen ez diren beste aldaera batzuk, zein bere funtzioarekin:\nhan-hemendik, han-hemendikako, han-hemenean, han-hemenkako, hango-hemengo, han-hor-hemen, han-hor-hemenka, hara-honako...\nEta, bukatzeko, hizkuntzaren perla bat, Orotarikoan jasoa:\nEZ HARAKO ETA EZ HONAKO. Perdido, colgado, ni para un lado ni para otro. v. EZ ZERU(RA)KO ETA EZ LURRE(RA)KO. Ai, au tamala! ezin bigurtu, / Ene amatxu il dalako. / Onen txatxar ta geratzen naz ez / Arako ta ez onako. / Ez eskolarik, ez amarik be, / Biyetatik umezurtz nago. Enb 165.\nBi esaldi hauen artean zein litzateke egokiena: 'Urbasan izanen den bazkarirako 100 pertsonek eman dute izena' ala 'Urbasan izanen den bazkarirako 100 pertsonak eman dute izena'? Nire iritziz, mugagabea erabiltzea da egokiena, baina ez nago ziur... Mila esker!!\nBazkarirako izena zenbatek eman duten jakinarazi nahi bada, mugagabea erabili beharra dago, dudarik gabe:\nUrbasan izanen den bazkarirako 100 pertsonak eman dute izena.\nPlurala erabiliko bagenu, aditzera emango genuke lehendik hitz egin dugula ehun pertsona horietaz edo, nolabait, ezaguna zaigula erreferentzia hori. Ez dirudi hori izango denik esaldiaren testuingurua.\nEkintza bat abiarazi edo zerbaitetan arreta osoa jartzen dela adierazteko erabiltzen den 'lotu' aditza nola erabiltzen da? 'Zerbaiti / Zerbaitekin lotu da / zaio'? Adibidez: 'Kazetariak mugikorrei lotu dira / zaizkie'? Eskerrik asko!\nHalakoetan, zerbaiti lotu da ohiko joskera. Euskaltzaindiaren Hiztegiak honela jaso du, lotu aditzaren bosgarren adieran:\nAditza, beraz, nor-nori izaten da, baina nor sailekoak ere erabiltzen dira, Orotarikoan ageri denez:\n6. (L, B, S; SP, H, VocB; -th- Dv, H). Ref.: A; Lrq (loth); Gte Erd 214. (Aux. intrans.). Emprender, ponerse a, darle a. (El complemento va por lo general en caso dativo, y menos frecuentemente en inesivo o alativo). "Lanari lotzea, se mettre au travail" SP. "Lanari loth zaite, mettez la main à l'œuvre. Bideari lotzera doha, il va se mettre en route" Dv. "Halako lanari lotzeko, moltsa hazkarra behar da,pour entreprendre un semblable travail il faut forte bourse" Ib. "Loth zaite lanari gogotik, mettez-vous à l'ouvrage avec cœur" H. "Atar, principar el trabajo, lotu [l]anai" VocB. "Bizitza berri bati lotu, emprender nueva vida (msLond)" A. "Lanari lot! À l'ouvrage!" Lh. "Irakurtzeari lotu zen, il se mit à lire" Lf Gram 423. Tr.Documentado en la tradición septentrional desde principios del s. XVII; se encuentra tbn. en Azkue (Ardi 63) y en algunos autores meridionales modernos. Othurunzatzerakoan, obrari lotzerakoan, deusen periletan garenean [...]. Mat 43s.Badakit anhitzek miretsiko duela [...] ni lan huni lotzea. Ax 16 (V 7) (v. tbn. con lanen Harb 21, Tt Onsa 23, He Gudu 120, Lg II 96, Mih 105, Egiat 231, Arb Igand83, A Ardi 63, Barb Sup 134, Etcham 84, FIr 183, Or Eus 49, Lf Murtuts 16, Casve SGrazi 168). Den egitekorik gaitzenari ere gogotik lotzen zatzaitza ongi pagatua izanen zarela segur zarenean. Ax 492 (V 318). Zer probetxu da bide luzeari lotzeaz gogo duen lekhura heltzen ezpada? Ib. 466 (V 302). On da zuretzat lot zakizten orduan obra humillei. SP Imit III 51, 2. Bizitze debotari zinetan lotu nahi zaizkonaz gero [...]. SP Phil 28. Lot zakizko Jainkoak manatzen darotzun lanari. Ch I 20, 8. Jainkoa maite duena gogotik lothu behar zaiote gauzarik gaitzenei. Ch III 5, 8. Nola duen Satanek, bertuteari lothu nahi zaizten presunak [tentatzeko usantza]. He Gudu 161. Azkenean, lothu zitzaion bideari, harturik berekin bere emaztea. Lg I 237 (v. tbn. con bide en EZ Man II 118, Bordel 44, Elzb PAd 34, Barb Sup 164, FIr 151, Or Aitork 214). Gogotik lothu behar zaizkola zure salbamenduko egitekoari. Brtc 253 (v. tbn. 140). Gisa hortan zite, / fort hari bertan lot. 'Occupez vous de ce fort'. Xarlem 313. Sail on bati lothuz geroz ez bara biderditan. Monho 26. Laster debozione huni lothu ziren. MarIl 1. Zeri etzaio lothu lagunaren onetan? Zer ez du egin? Jaur 388. Oiñbitakotan komun da [...] / utzirik funtsezko gauza lotzea airekoari. Gy 127 (v. tbn. 71). Eta fite zaio ihesari lotzen. Ib. 117. Baiña lot gakizkon gure fableari. / Langosta amak behiñ zerron [...]. Ib. 270. Zutenean biek asko argudiatu; / nahi izan zitzaizkon lagunari lothu. / Axeriak bada derro gathuari: [...]. "Ayant bien disputé, l'on parla du prochain". Ib. 146. Gutiak dire hetan lur laneri lotzen, / higuin dute pokadu izerditan biltzen. Hb Esk 227. Eros ahal baneza nere librantza gogotik loth nindaite penitentzia hari. Dv LEd 243. Bada, premia dira obra onak. Lot beraz ongiari. Ib. 212 (Cb Eg II 118 obretara bada). Ez dut ikhusten nola behar naizen lothu oihan xederratzeari. Dv Lab 358 (v. tbn. 24). Asko bekhatoros beren baithan sarthu ziren eta bizitze berri bati lothu. Laph 39. Obra horri lotzeko guziak uzkur izan zarete; ni lotzen naiz. Ib. 240 (v. tbn. 58 y 69). Halako suarekin lotu zelakotz penitentzia egiteari. Jnn SBi 84 (v. tbn. 118 y 125). Berehala lehen urratsei lotu ziren. HU Aurp 104s. Eta behin bide xuxenari lotuz geroz, nork kordoka hura? Ib. 154. Piaia luze bati lotzera zoan. Ib. 68. Bretona utzirik elizetan frantsesari lotu. HU Zez 124 (v. tbn. 165, 101). Lotzen dire berriz janari. Ib. 131.Laborantzari lothu gogo balin bada [...] emaiten daizkote kabala buru zenbeit. JE Bur211 (v. tbn. 122).\nNola idatziko zenukete, 'New Jerseyn' edo 'New Jerseyen'? Eskerrik asko aldez aurretik.\nAtzerriko izen berezietan, bukaerako i grekoa bokala edo erdibokala izan liteke, baina BERRIAn, deklinatzeko orduan, bokaltzat hartzen dugu beti:\nDerryn, Kentuckyn, Midwayn eta New Jerseyn idazten dugu, eta ez Derryen*, Kentuckyen*, Midwayen* eta New Jerseyen*.\nGaur webgunean titulu hau irakurri dut: "Duela 20 urte baino gutxiago hitz egiten da euskaraz Araba, Bizkai eta Gipuzkoako etxeetan". Kasu horretan, 'Bizkai' edo 'Bizkaia' idatzi beharko genuke? Eskerrik asko.\nIzen bereziz osaturiko enumerazio bat dugunean, bi modu ditugu deklinatzeko:\na) Izen guztiak jokaturik: Arabako, Bizkaiko eta Gipuzkoako etxeetan, esaterako.\nb) Azkena bakarrik deklinaturik: Araba, Bizkai eta Gipuzkoako etxeetan.\nHalakoetan, dena dela, kontuz ibili beharra dago bereziak izanik ere artikulua duten izenekin: Bizkaia, Iruñea, Ermua, Forua, Azpeitia, Azkoitia, Zizur Nagusia, Vatikanoa, Mediterraneoa... Izan ere, ezin ditugu erdizka deklinatu: Araba, Bizkaia eta Gipuzkoako etxeetan* idaztea ez litzateke zuzena izango, Txoriak sartzen zaizkigu etxea eta fabrikako leihoetatik* zuzena ez den bezalaxe.\nNola esaten da 'enfermedad de depósito'? 'Gordailuzko gaixotasuna' ona daiteke?\nEHUko Euskara Zerbitzuak eta Donostiako Erizaintzako Unibertsitate Eskolak 2005ean argitaraturiko hiztegian (Erizaintzako Hiztegia), metaketa proposatu zuten depósito adierazteko. Hau da definizioa:\nHainbat gairen pilaketa, zelula-ehunean zein beste atal batzuetan.\nHori ikusirik, hobe izango da gordailu ez baizik metaketa hitza erabiltzea enfermedad de depósito euskaraz emateko. Nolanahi ere, badirudi oraindik ez dela forma bat finkatu kontzeptu horretarako. BERRIAn aipatu beharko bagenu, honela emango genuke: metaketa gaixotasun, metaketaren ondoriozko gaixotasun (edo gaitz nahiz eritasun).\nSiglak edo laburdurak erabiltzen direnean, eta bai letrak eta bai zenbakiak baldin badituzte (adibidez, CD4 eta gp41 proteinak), deklinatzean marratxoa jarri behar zaie? Eskerrik asko.\nBERRIAn, gutxi izaten dira letrak eta zenbakiak dituzten laburtzapenak. Halakoak erabili behar ditugunean, beste siglak bezala deklinatzen ditugu, salbuespenik egin gabe; beraz, ez dugu marratxorik jartzen. Hona hemen adibide batzuk:\nHGI-352ko; A-15eko; I-11n; M-15en; G8koak...\nNolanahi ere, zientziari buruzko testu espezializatuetarako, EIMAk gomendio hau emana du Zientzia eta teknikako euskara arautzeko gomendioak liburuan, 34. orrialdean:\nOro har, ez da marratxorik jartzen siglaren eta deklinabide-atzizkiaren artean, salbuespenak salbu. Edonola ere, adierazpide alfanumerikoak erabiltzen direnean, edo letra larri eta xeheak batera, marratxoa erabiliko da beti siglaren eta deklinabide-atzizkiaren artean [...].\nZalantza txiki bat baino ez: 'eskerrik asko denoi' ala 'eskerrik asko denori'? Milesker zuen zerbitzuagatik.\nEskerrik asko denoi da euskara batuko forma. Izan ere, plural hurbileko datiboa -oi da, EGLU-I liburuko 421. orrialdean diotenez. Beraz, denoi, umeoi, jaun-andreoi...\nZalantza daukat: euskaraz ondo edo zuzen erabilita al dago 'ziertzo' hitza?\nEbro aldean jotzen duen ipar-mendebaldeko haizeari deitzen zaio ziertzo.\nEuskaltermen eta Elhuyarren jasoa dute hitza, eta testuetan ere ikusten da han eta hemen:\nEkaitza, hegoa, ziertzoa, enbata, soperna jeneralaren hatsa eta mortu erreak. (Itxaro Borda: %100 basque, 211. or.)\nPello Zabalak ere erabili zuen Eguraldia beti airean liburuan (54. or.):\nZiertzoa. Normalean gure inguruko haize ezagunenekin bagabiltza ere, hor daukagu, urrunxeago, Ebro ibaiari segika doan haranean abiada eta hotza hartuta joaten den haize berezia, ziertzoa deitzen diotena. Zein haize klase den? Ipar-mendebaldeko haize hotza, tarteka bortitza, horixe da ziertzoa. Ohikoa izaten da Bretainia aldean antizikloi sendokote bat kokatzea eta, batez ere Mediterraneo aldean depresioguneren bat egokitzen bada. Antizikloiaren bizkar datorren haize hotza, Mediterraneo aldeko zurrunbiloaren zurrupaz lagundurik, han doa, gero eta abailago, Ebro ibaiaren erribera sakana profitatuz… Egoera honek, iberiar penintsulan ipar haizeak aise sorrarazten ditu.\nAukeran, alderik bai bi hauen artean? 'Urlia Berendiari elkarrizketa' / 'Urlia Berendiarekin' elkarrizketa. Mila esker.\nBi horietatik, BERRIAn nahiago dugu Urliari elkarrizketa, edo Elkarrizketa Urliari, tradizioan horrelakoak gehiago direlakoan. Gogoan izan, besteak beste, Joseba Sarrionandiaren Ainhoari gutunak liburua.\nEuskaltzaindiaren EGLU-I liburuan (233. or.), honela diote, nori kasuari dagozkion elipsiez ari direla:\nNolanahi ere, tituluetan eta izenburuetan onargarriagoak dira, elipsiaren bidez emanda baitaude:\n(a) Descartes-i sarrera\n(b) Sarrera Descartes-i\nIzan ere, garbi dago horrelakoak izenburuetan bakarrik direla onartzekoak, ezin baitira bere hartan josi esaldietan:\nBidali gabe dauzkat Ainhoari idatzitako gutunak (*Bidali gabe dauzkat Ainhoari gutunak)\nKaixo! 'Auzitegi' sarreran, auzitegien zerrenda ematen duzuen horretan, batetik 'Frantziako Auzitegi Gorena' eta, bestetik, 'Frantziako Kasazio Auzitegia' ematen duzue. Jakin dudanez, Frantziako Auzitegi Gorenik ez dago eta Kasazio Auzitegia izango litzateke horren parekoa. Baina zuen zerrendan ez dira sinonimo moduan agertzen, ezta? Ea argitzen didazuen. Eskerrik asko.\nBai, arrazoi duzu: Frantzian, Kasazio Auzitegia da auzitegi gorena (fr: cour de cassation). Gure zerrendak bi auzitegi direla ulertzeko bidea ematen zuenez, moldatu egin dugu, gaizki-ulerturik izan ez dadin. Mila esker estilo liburua hobetzen laguntzeagatik!\nArratsalde on! Bosnia eta Herzegovinako jatorrizko herrietako bat, bertako musulmanak alegia, 'bosniaco' hitzez da ezaguna gazteleraz. BERRIAren estilo liburuan ikusi dudanez, euskaraz 'bosniak' esanen genioke horri. Baina nola deklinatzen da? Hau da, pluralezko forma 'bosniak' ala 'bosniakak' da? Adibidez: 'Bosniak gehiengoa dira Bosnia eta Herzegovinan' ala 'Bosniakak gehiengoa dira Bosnia eta Herzegovinan'?\nJatorrizko hitza, bosnierazkoa, Bošnjak da; ingelesezkoa, Bosniak; frantsesezkoa, Bosniaque; alemanezkoa, Bosniake.\nBERRIAn, bosniak hitza erabiltzen dugu herri hori izendatzeko, eta, beraz, pluralean deklinatu behar dugunean, bosniakak idazten dugu:\nBosniakak gehiengoa dira Bosnia eta Herzegovinan.\nEgun on, BERRIAko lagunak. Plaza eder honetatik ematen diguzuen aukera probestuta, zalantzatxo bat. Laudioko uholdeen 30. urteurrena dela eta, dokumental bat prestatzen gabiltza 'aiaraldea.com' webgunean, eta 'Laudio 1983: Ur eta elkartasun oldea' izendatzea pentsatu dugu, baina zalantza sortu zaigu 'oldea' horren erabilpenarekin... Egokia den esaterik bai? Eskerrik asko.\nGure ustez, ezin egokiagoa da zuek asmaturiko izenburua. Hiztegi Batuan eta Euskaltzaindiaren Hiztegian, oraindik ez dute jaso olde hitzaren adiera hori, baina Orotariko Euskal Hiztegian ageri da:\n2 olde (VocBN A; Lh).\n"Grande masse de. Hur olde handian, Noe eta haren familia salbatu ziren arkhan" VocBN. "Invasion. Ur-olde, déluge, inondation. Soldado-olde, invasion militaire" Lh. Apenas lo encontramos fuera de uholde. Gibel olde bat izan zen ipuinaren alde. "A wave of reaction". Mde Pr 88. Nere miñ-oldearen oiartzun trixteak / ez dituzte entzungo Tajoko ondarrek. "De tanta confusión". Berron Kijote 154\nGaur egungo hainbat idazlek ere erabiltzen dute olde adiera horrekin, Ereduzko Prosa Gaur corpusean ikusten denez. Hona hemen etsenplu batzuk:\nHigitzen hasi zenean, Edmeak zakuak eskuratu zituen eta jende oldeak bultzaturik abiatu zen, hinki-hanka. (Itxaro Borda, Zeruetako erresuma, 272. or.)\nIzan ere, gogo biziko jendeak, bere soilean bakartzera egiten baitu, eta gogo ahul eta zurikoak, jende oldearen zurrunbiloan bere burura babestera. (Patziku Perurena, Trapuan pupua, 292. or.)\nHondoa jotako aitoren seme, zimarkun eta urre-bilatzailezko jende olde bat lehorreratu zen Potomak-eko urertzean, eta oholezko txabolak eraiki zituzten. (Marcel Schwob, Bizi alegiazkoak, 121. or., Juan Garziak itzulia)\n'Erriberri', 'Olite' (eta antzeko kasuak). BERRIAk berdin onartzen ditu biak? Ala 'Erriberri' hobesten du? Eskerrik asko erantzuteagatik, eta halako tresna zoragarria erabiltzaile eta BERRIAlagun guztion esku jartzeagatik.\nMila esker zuri, BERRIAlagun izateagatik!\nBERRIAk Erriberri erabiltzen du, hori baita herri horren euskal izena, Euskaltzaindiak Nafarroako udal izendegian dioenez. Herri izenei dagokienez, BERRIAk Euskaltzaindiaren arauei erreparatzen die, eta hark arauturiko formak erabiltzen ditu, normalizazioan eta estandarizazioan lagundu nahian.\nKonpainiaz eta konpainiez egin nahi nizueke galdera. Euskaraz (edo BERRIAn, behintzat), unean-unean lagun egiten dizunaren 'konpainia noble' hori al da soilik onartzekoa, ala xoxak lortzea beste xederik ez duten beste 'konpainia' handi horiek ere zilegi dira? Ikusi dut 'aire konpainia'-eta sartuak daudela estilo liburuan, baina gainerako sektoreetakoak izendatzeko ere erabil al daiteke?\nKonpainiak mota askotakoak dira, bai; batzuk, sos bila dabiltzan horiek.\nEuskaltzaindiaren Hiztegian, konpainia hitza ageri da, bi adierarekin: lagunartea, batetik, eta kapitain baten agindupean dagoen gudari taldea, bestetik. Ekonomia arlokorik ez, beraz.\nHiztegi Batuan, berriz, bada enpresa adierakorik: aire-konpainia edo aire konpainia azpisarrera.\nOrotarikoan, laugarren adieran hau da definizioa: Compañía, sociedad mercantil.\nZehazki eta Elhuyar hiztegietan ere ageri da enpresa adierazteko, baita Euskalterm terminologia datu-basean ere.\nGainera, nazioarteko hitza da (compañía, compagnie, company). Beraz, hori guztia kontuan harturik, BERRIAn ez dugu arazorik konpainia hitza horrela erabiltzeko. Nolanahi ere, erdarazko compañía, compagnie, company guztiak ez dira konpainia ezinbestean; compañía de seguros / compagnie d'assurance, esaterako, aseguru etxe esan ohi da euskaraz, konpainia hitza erabili gabe.\nGaztelerazko 'copago' hitzaren ordaina ote da 'berrordainketa'? 'Repago'-rena gehiago dirudi...\nErabat ados. BERRIAk, inoren esanetan copago itzuli behar duenean, ez du ez berrordainketa eta ez berrordaindu erabiltzen, baizik eta ordainketa partekatua. Besterik da, ordea, batzuek copago deitzen duten hori zer den egiaz BERRIAren ustez: repago bat, alegia, berriz ordaintzea edo berrordaintzea.\nHorregatik, sarrera hauek ditugu hiztegian:\nkopago 2* e. ordainketa partekatua. Inoren esanetan bakarrik erabiltzekoa.\nordainketa partekatua, -a (ordainkidetza*, kopago*).\nAzkenaldian, ingelesezko 'coach', 'coacher' eta 'coaching' terminoak bolo-bolo dabiltza han-hemen, baita gurean ere. Nola eman beharko genituzke? Itzuli, edo maileguan hartu? Mila esker!\nKiroletan, aski dira entrenatu, entrenatzaile, entrenamendu... Bestela, gure testuetan behintzat, gehienetan ondo egokitzen dira trebatu, trebatzaile eta trebakuntza. Coach, gainera, aholkulari ere izan liteke... Onena, testuingurua kontuan hartuta erabakitzea.\n'Mercosur' hitza deklinatzean, 'r'-a bikoiztea komeni da? Adibidez, '-eko' atzizkia gehitzekotan, zein da egokiena? 'Mercosureko', 'Mercosurreko', 'Mercosur-eko'?\nHorrelakoetan, r letra bikoiztu egiten da; esaterako, Eibarren esaten dugunean bikoizten den bezala. Beraz, Mercosurreko erabiltzen da.\nBERRIAn, ez genuke marratxoz idatziko, ezta lehen aipamenean ere, Mercosur izena aski ezaguna delakoan. Nolanahi ere, lehen agerraldian marratxoa jartzea argigarria izan liteke hitza oso ezaguna ez denean, irakurleak garbi jakin dezan zein den hitza eta non hasten den deklinabide atzizkia.\nGipuzkoako Kutxak, Realak datorren denboraldian Europan jokatu behar duela eta, 'Txampions' hitzarekin kanpaina bat abiatu du. Baina nola litzateke izen zuzena? 'Txampions' edo 'Txanpions'? Zorionak webgunearengatik, bikaina da.\nMila esker, Lourdes. BERRIAn, Champions League adierazteko, Txapeldunen Liga erabiltzen dugu. Zaila iruditzen zaigu champions ingelesezkoa egokitzea; egokitzekotan, tx-z eta n-z idatzi beharko litzateke, baina plurala zein litzateke? 'Txanpionsak'? 'Txanpionak'? Betiko txapeldunak nahiago.\nNola esaten da: 'erasotu' edo 'eraso'?\nBi modu daude hori esateko: 'eraso' (eta ez *'erasotu') eta 'eraso egin'. Bietan, 'nor-nori-nork' da erregimena. Horrek esan nahi du esaldiak honela osatzen direla:\nGogor eraso zion aurkariari.\nHaurrari eraso egin ziola aitortu du.


25.380 (2018ko urtarrilaren 1a)\n13.364 (%52.7) 11.762 (%46.3)\nLa Garde (frantsesez eta ofizialki: La Garde) Okzitaniako udalerri bat da. Administratiboki Frantziako Var departamenduan dago, Proventza-Alpeak-Kosta Urdina eskualdean. 2007an 25.551 biztanle zituen.\nBNF: 152778894 (data)\nOrriaren azken aldaketa: 11 martxoa 2021, 10:33.


2017ko Minbiziaren Horoskopoa - Minbizia\n2017ko Minbiziaren Horoskopoa\n2017. urterako Minbiziaren Horoskopoa x\nIzpiritua:Malgutasuna, Batasuna, Sormena, Sakonera.\nBisitatzeko lekuak:Maryland, Austria, Tanzania.\nIkasi beharreko gauzak:Pianoa, Salsa, Pastelgintza jotzen.\nMinbiziaren ordezkarientzat 2017. urtea gorabeheren, baxuen eta etengabeko aldarte eta inguruabar aldaketen urtea izango da. Gogoan izan beti 2016an landu dituzun zenbait egoera amaitzear direla, izan ere, planeta azkarrak eragin handia dute Eguzkiaren ikurrean eta ezin dituzu mantsoago egonkortasuna emateko edo edozein norabidetara orientatzeko. . Ez galdu itxaropena une zailetan, eta ez zaitez onik eraman. Zure deialdi profesionala hainbat aldiz zalantzan jarriko da eta apirilean eta ekainean olatu ilunak etorriko dira. Atsedena behar den aldiak izango dira; beraz, ideia ona izan daiteke oporrak antolatzea eta saihestu azalpen amaigabeen eta eztabaida zailen galderak zure nagusiekin edo lankidetzan aritutakoekin.\nFamiliako arazoak ekaineko eta uztailaren hasierako erronka profesionalekin bat etorriko dira, izan ere, Martek zure lehenengo etxea bisitatuko du eta urak eragingo ditu. Hala eta guztiz ere, ekaitzak besarkatu eta zure energia muga garbiak ezartzeko eta zure gorputz fisikoari onak egiten hasten zarenean, Artizarra zure atarira etorriko da eta abuztu osoan zehar ederra, inspiratua eta maitagarria bihurtuko zaitu. Momentu egokia da zure mundu emozionalean oinarri sendoak osatzeko, urte honen amaieran Saturno Capricorniora bultzatu baino lehen, zure harremanak erresistentzia eta fedea egiaztatzeko.\nEkainean Marteren energia bideratzeko arreta handia beharko duzu. Hitz zorrotzak esan litezkeen garaia da, eta haserrea pilatu egingo da utzi behar zenuenean. Ziurtatu ariketa bidez lurrina botatzen duzula eta aurkitu energia negatiboaren erabilera, suntsitzera edo errukira bihurtu beharrean aurrera egiteko.\nUdazkenak lasaitasun eta sormen asko ekartzen du zure bidean. Minbiziaren ordezkari batzuek haur berriak mundura ekartzeko aukera izango dute, beste batzuek beren benetako pasioa eta haurren pozaren erdigunea aurki dezakete. Une egokia da zure lehentasunak eta bizitzako norabidea aurkitzeko, irudikatzen diren jarduera pozgarrienen bidez zentzua emanez.\nKontuz botiken okerrekin urteko lehen zatian eta mantendu tentsio arteriala kontrolatuta udaberria amaitu eta uda hasten denean. Konpondu gabeko beldurrek eta muga arazoek zure ongizate orokorra zeharka arriskuan jartzen duten egoera larriak eragin ditzakete. Jakintsua litzateke une honetan proteina gehiegi jatea saihestea, batez ere haragia, zure gorputzaren arreta zuntzera eta behar diren bitaminetara bihurtuz. Dieta osasuntsuak ondoezak konponduko ditu, batez ere urdailarekin, beraz, kontuan izan hau zimurtsua, hautsia, puztuta edo oporrak behar badituzu sentitzen baduzu. Zure egoera energetikora itzultzeko modurik onena zure egunerokoan datza. Ez errua zure egoerari eta erantzukizunari errua sentitzen duzun moduan, eta antolatu ondo zure behar fisikoak lehenbailehen betetzeko, gainerako gauza guztiak tokian egon daitezen.\nSortu nahi duzun familiaz udaberrian hitz egin beharra sentitzen baduzu, zuhurra izango da eztabaida amaigabeak beste denbora baterako uztea. Zure bikotearekin eta senideekin gaizki ulertuak posible dira, eta uztailaren amaierara arte luzatuko den joera da. Udan irauteko potentzial handirik ez duten topaketa sutsuak ekartzen dira, baina zure mundu emozionala piztu eta zaurituta eta zaurituta utz dezakete itxaropen irrealak direla eta. Minbizia ordezkari bakarrekoen bizitzan epe luzerako konpromisoak lortzeko aukera errealak ziurrenik ez dira udazkenaren aurretik etorriko, abenduan bakarrik igoko dira; beraz, mantendu zure ikuspegia arin eta arin, egunetik egunera esperientzia berriak gozatuz planifikazio eta dedikazio handirik gabe. Sexualitatea loratuko da urrian Jupiter Eskorpioira sartzen denean, asebetetze pertsonalari eta sormenari ate asko irekiz. Fidatu zure emozio sakonenetan urtea amaitu aurretik bidea argitzeko.\nOtsaila negozio onena egiteko hilabete onena da eta aukera profesionalak zalantza handirik gabe erabili beharko lirateke, udazkenaren aurretik hauek aurkeztuko ez dituzten bezain zabaletarako. Jupiterrek urrian Scorpio-ra igarotzearekin batera sormen zirkulazioa etorriko da, kontzentratuta, sakona eta zure jarduerei behar bezalako zentzua emanez. Oporrak hartzeko unerik onena uztailean izaten da, Marte zeinuarekin irrazionala eta urduri jartzen zaituelako, atseden hartzeko beharra. Une honetan bidaiatzeak ondo etorriko zaizun sormenerako prestatuko zaitu eta behar dituzun ideia guztiak emango dizkizu.\nSagitarioa Minbizia Arrainak Kaprikornioa Irakurtzen Dut\nCapricornio eta Aquarius bateragarriak dira


Daniel Day-Lewisek aktore lanari utziko dio\nHogei film egin ditu\nBritainiar aktoreak, gizonezko aktore nagusi gisa hiru Oscar sari lortu dituen bakarrak, hogei pelikulako filmografia bikaina utzi du.\nDaniel Day-Lewisek hogei filmetan lan egin du guztira. Argazkia: Efe.\nDaniel Day-Lewisek, bere belaunaldiko aktore onenetako batek eta hiru Oscarren jabeak, interpretazioan jarduteari utziko dio, Leslee Dart haren bozeramaileak ohar batean iragarri duenez.\n“Daniel Day-Lewisek ez du aktore lan gehiagorik egingo. Esker ona adierazi nahi die urte hauetan guztietan ondoan izan dituen lankideei eta publikoari. Erabaki pertsonala da, eta ez berak ez bere ordezkariek ez dute honen inguruko beste adierazpenik egingo”, adierazi du Dartek.\nDaniel Day-Lewisen (60 urte) azken filma “Phantom thread” Paul Thomas Andersonek 1950eko modaren munduaz eginiko lana izango da.\nHain zuzen ere, “There will be blood” Andersonen beraren filmean egindako lanak ekarri zion bigarren Oscarra Day-Lewisi. Gainerako biak “Lincoln” Steven Spielbergen lanak eta “Nire ezker oina” Jim Sheridanen pelikulak eman zizkioten.\nSariaren historian gizonezko aktore onenaren Oscarra hiru aldiz irabazi duen aktore bakarra da. Izan ere, Jack Nicholsonek eta Walter Brennanek ere hiru dauzkate, baina denak ez dira aktore nagusiaren atalekoak.\nDay-Lewis bere aldakortasunak eta pertsonaien larruan muga-mugaraino sartzeko ahalmenak egin dute ezagun, eta beste bi aldiz ere izan da Oscarrerako hautagai, “In the name of the father” (Jim Sheridan) eta “Gangs of New York” (Martin Scorsese) filmetan egindako lanengatik.\nBeste film ezagun askotan lan egin du, hala nola “The last of the mohicans”, “Xalotasunaren aroa”, “Nine”, “The crucible” eta “The boxer”.


Bitxikeriak archivos - elikuzentrua.eus\nUdako edaria Uda eta beroa iristearekin batera, ura da, hizki larriz, edari gomendagarriena. Hala ere, zerbait desberdina dastatzeko gogoa baduzu, hemen aukera desberdin bat: tea, esnea eta kakaoa nahastuta. Osagaiak – Tea...\nGaurko protagonistak, fruitu lehor, platano eta txokolatzko bonboiak dira. Hiru osagai bakarrik ditu eta oso modu errazean prestatuko dituzu. Fruitu lehorrak, eguneroko elikaduran gehitu beharreko lehen-gaiak dira (eragozpenik ez badago tartean). Asetzeaz gain, duten...


Saint-Rémy-en-Mauges - Wikipedia, entziklopedia askea.\n47° 16′ 15″ N, 1° 04′ 32″ W / 47.2708°N,1.0756°W / 47.2708; -1.0756Koordenatuak: 47° 16′ 15″ N, 1° 04′ 32″ W / 47.2708°N,1.0756°W / 47.2708; -1.0756\nLa Boissière-sur-Èvre, Le Fief-Sauvin, Le Fuilet, Montrevault-sur-Èvre, Le Puiset-Doré eta Saint-Pierre-Montlimart\n1.371 (2018ko urtarrilaren 1a)\nSaint-Rémy-en-Mauges Frantziako udalerria da, Maine eta Loira departamenduan dagoena, Loirerria eskualdean. 2013an 1.354 biztanle zituen.\n2007an Saint-Rémy-en-Mauges udalerrian erroldatutako biztanleak 1.354 ziren. Familiak 534 ziren, horien artean 122 pertsona bakarrekoak ziren (63 bakarrik bizi ziren gizonak eta 59 bakarrik bizi ziren emakumeak), 178 seme-alabarik gabeko familiak ziren, 206 seme-alabak dituzten bikoteak ziren eta 28 seme-alabak dituzten guraso-bakarreko familiak ziren.\n2007an 568 etxebizitza zeuden, 537 familiaren etxebizitza nagusia ziren, 15 bigarren erresidentzia ziren eta 16 hutsik zeuden. 553 etxeak ziren eta 11 apartamentuak ziren. 537 etxebizitza nagusietatik 445 bere jabearen bizilekua ziren, 87 alokairuan okupaturik zeuden eta 5 doan lagata zeuden; 17 etxek bi gela zituzten, 66 etxek hiru zituzten, 138 etxek lau zituzten eta 316 etxek bost zituzten. 447 etxek euren parking plaza propioa zuten azpian. 215 etxetan ibilgailu bat zegoen eta 290 etxetan bat baino gehiago zituzten.\nSaint-Rémy-en-Mauges udalerriko biztanleria-piramidea 2009an .\n2007an lan egiteko adina zuten pertsonak 857 ziren, horien artean 661 aktiboak ziren eta 196 inaktiboak ziren. 661 pertsona aktiboetatik 624 lanean zeuden (352 gizon eta 272 emakume) eta 37 langabezian zeuden (15 gizon eta 22 emakume). 196 pertsona inaktiboetatik 74 erretiraturik zeuden, 57 ikasten zeuden eta 65 "bestelako inaktibo" gisa sailkaturik zeuden.\n2009an Saint-Rémy-en-Mauges udalerrian 564 unitate fiskal zeuden, 1.481 pertsonek osaturik. Pertsona bakoitzeko diru-sarrera fiskalaren mediana urteko 15.540 euro zen.\n2007an zeuden 48 komertzioetatik, 1 erauzte enpresa zen, 1 janari enpresa zen, 2 material elektrikoaren fabrikazioko enpresak ziren, 3 bestelako produktu industrialen fabrikazioko enpresak ziren, 11 eraikuntza enpresak ziren, 11 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 1 finantziazio enpresa zen, 3 higiezinen enpresak ziren, 9 zerbitzu enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 14 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 ibilgailuen ikuskaritza teknikoko lekua, 3 igeltseroak, 1 margolaria, 2 zurginak, 2 iturginak, 1 argiketaria, 1 ile apaindegia, 1 albaitaria eta 1 apaindegia.\n2000. urtean Saint-Rémy-en-Mauges udalerrian 47 nekazaritza-ustiategi zeuden, 1.748 hektarea erabiltzen.\nMontrevault (2,5 km)\nLa Boissière-sur-Èvre (3,3 km)\nLe Fuilet (3,3 km)\nSaint-Pierre-Montlimart (3,7 km)\nLe Puiset-Doré (5,3 km)\nLe Fief-Sauvin (6,0 km)\nBotz-en-Mauges (6,9 km)\nLa Salle-et-Chapelle-Aubry (6,9 km)\nChaudron-en-Mauges (7,0 km)\nLa Chapelle-Saint-Florent (7,1 km)\nBouzillé (7,8 km)


Euskal Selekzioaren hurrengo partida epaitegietan izango da –\nGaur bertan egin du Euskadiko Futbol Federakundeak Euskal Selekzioaren ofizialtasunari buruzko batzarra. Durangon izan da, San Agustin Kultur Gunean. Aparteko batzar horretan Euskadiko Futbol Federazioak erabaki du Euskal Selekzioaren ofizialtasuna nahi duen ala ez, eta honakoa izan da emaitza: 43 bozka ofizialtasunaren alde, 0 kontra eta abstentzio 1.\nEuskal Autonomia Erkidegoak baditu bere gain kirol eskumenak eta horrek bide ematen dio EFFri eskaera hori egiteko, paradoxikoki, eskaera Espainiar Federakuntzaren baimenarekin egin beharko du. Azkenaldian pauso bat baino gehiago eman da norabide horretan.\nEuskal selekzioaren ofizialtasuna, eta beraz, FIFAren parte izateko eskaera Espainiako Federakuntzaren bitartez egin beharko du Euskadiko Futbol Federazioak. Bistan denez, ez dirudi inondik ere Espainiako Federazioak halakorik baimenduko duenik. Bide malkartsua aurreikusten da beran. Aitzitik, Eusko Jaurlaritzak aholkularitza eta laguntza juridikoa eskainiko dio Euskal Futbol Federakundeari eta badirudi nazioarteko kirol epaitegietan amaitu dezakeela kontuak. Gauza bat argi dago ordea: partida hasi dela.\nAurrekariak beste kiroletan\nSurfa. Joan den azaroaren 13an Euskal Herriko Surf Federazioak (EHSF), nazioarte mailan ofizialtasuna berreskuratzeko eta Nazioarteko Surf Elkarteko-International Surfing Association (ISA) kide izateko eskari formala egin zuen. 2017ko abenduan eginiko Batzarrean ISAri eskari hau egiteko erabakia aho batez onartu eta gero, EHSFk nabarmendu zuen “kirol eta kultura izaerako aldarrikapen bat dela”. “Xedea da surflari profesionalak babestea eta sustatzea, bai eta munduko txapelketetan euskal selekzioa defendatzeko aukera ematea ere”, adierazi zuten federaziotik. Eskari honen inguruko ebazpenaren zentzua datozen hileotan zehaztuko da.\nBoxeoa. Euskal Boxeo FederazioaNazioarteko Boxeo Federazioko (International Boxing Federation –IBF–) kide ofizial bezala onartua izan zen joan den azaroaren 12an. Jon Redondok, Eusko Jaurlaritzako Jarduera Fisikoaren eta Kirolaren zuzendariak, honakoa adierazi zuen: “Ikuspegi juridiko batetik, federazioen eta, bere kasuan, euskal selekzioen ofizialtasuna eta nazioarteko aitortza zenbait kiroletan da posible, ez guztietan. Dena den, aitortza hori lortu ahal izateko eskaria formalki egin beharra dago. Euskal Boxeo eta Gizeko Kirolen Federazioak pausu hori eman du eta, egun, boxeoaren arloan nazioartean prestigioa duen erakunde bateko kide ofiziala da. Kirol horrek, gainera, badu bere tradizioa eta pisua Euskadin”.\nAsier Illarramendi, Ainhoa Tirapu, David Zurutuza, Asier Riesgo, eta Manu Garcia futbolariak bilerara etorri dira. Koikili Lertxundik lagunduta. @berria #EuskalSelekzioa pic.twitter.com/RdgEd6SwZF\n— Imanol Magro (@Imagreto) 2018(e)ko abenduaren 12(a)\nFutbol Federazioaren bozketara itzulita, lurraldetasunaren afera baztertuezina da. “Euskal Federazioa”, legalki, Euskal Autonomi Erkidegoko federazioa baita soilik. Baina aldi berean, ezin da ukatu aukera berriak eskaintzen dituenik. Galdera garbia da: Nafarroa eta Ipar Euskal Herriko futbolariek jokatu ahalko lukete Euskal Selekzioan beraien “administrazio ofizialetako” selekzioen zigorrik jaso gabe?\nHots: posible al da, herritarren sustenguaz eta jokalarien borondatearen laguntzaz, paperean EAEkoa izango den selekzio bat praktikan Euskal Herrikoa bihurtzea?\nEuskal Selekzioak, Euskal Selekzioaren hurrengo partida epaitegietan izango da, FIFA, futbola, ofizialtasuna\nZer duzu buruan “Euskal Selekzioaren hurrengo partida epaitegietan izango da”-ri buruz\nMartin 2018-12-14 10:42\nGalderari erantzunez… posible da, baina ez da erraza.\nIrlandako gizonezkoen futbolean, esaterako, Ulsterren jaiotako zenbait jokalarik (Duffy, McClean…) jokatzen dute. Kontuan hartu behar da, errugbian ez bezala, futbolean Ipar Irlandak ere nazioarteko txapelketetan parte hartzen duela. Hau da, federazio eta estatu desberdin bateko lurraldean jaiotako irlandarrek ere aukera dute Irlandarekin jokatzeko.\nZein da gakoa? Irlanda estatu subiranua izanik, naziotasuna eskaintzen dio Ulsterreko herritar orori, eta UEFAk eta FIFAk hori onartu behar dute. Espainiar estatuko autonomia erkidego besterik ez den EAEk posible du antzekorik egin? Konplizitaterik gabe, ez. Eta gure subiranotasuna lantzen dugun prozesu orotan bezala, izan gure kirol-taldeen ofizialtasuna edo izan erabakitzeko eskubidea, ez dugu inongo laguntzarik topatuko Espainiako, Frantziako edota Europako erakundeetan. Gainera, kontuan hartu behar da, aipatutako kasuan, Irlandak gehienez ere Ipar Irlandako federazioa “kaltetzen” duela. Hemen, berriz, Espainiakoa eta Frantziakoa ditugu aurrez aurre: kirol eta politika arrazoiak direla eta, euren hegemoniari azkeneraino eutsiko dioten bi erakunde, alegia.\nBestalde, uste dut asteazkenekoa norabide onean emandako urratsa dela. Gabonetako partidatik haratago joateko asmoa dutela erakutsi zuten Klubek, jokalariek eta federazioak berak. Dena den, ez dut uste bide honek askorako emango duenik. Espainiak, UEFAk eta FIFAk ezetz esango dute (hori badakigu), eta ondoren zer? Hasierako puntura bidaliko gaituzte berriz?


Clinton:'Behin baino gehiagotan pentsatu dut kalera berriz ez irtetea' | Hauteskundeak AEB | EITB\nClinton:'Behin baino gehiagotan pentsatu dut kalera berriz ez irtetea'\nEstatu idazkari ohiak ez du sentitzen duen "etsipen sakona" ezkutatu, faborito zen hauteskundeetan galdu eta gero.\nClinton, hauteskundeak galdu eta hurrengo egunera, etsita. Argazkia: EFE\nHillary Clinton AEBko presidente izateko hautagaiak Donald Trump errepublikanoaren aurka hauteskundeak galdu izana aitortu zuenetik egindako lehen adierazpenetan onartu duenez, lur jota dago emaitzengatik.\nHalere, garaituak ez sentitzeko eskatu die estatubatuarrei. "Badakit aste onetan jende askok galdegin duela AEB uste genuen modukoa ote den", esan du Clintonek Children's Defense Fund haur estatubatuarren aldeko organizazioaren afarian.\n"Hauteskundeotan azaleratutako banaketak sakonak dira. Baina, mesedez, entzun esan behar dudana: Ameriketako Estatu Batuek merezi dute. Gure umeek merezi dute. Sinistu ezazue zuen herrialdean, zuen baloreen alde borrokatu eta, inoiz ez, sentitu zaitezte garaituak", erantsi duenez.\nEdonola ere, ez du sentitzen duen "etsipen sakona" ezkutatu, faborito zen hauteskundeak galdu eta gero. "Ni ere etsita nago, inoiz adierazi ez dudana baino gehiago".\n"Niretzat ez da erreza izan. Aste honetan, behin baino gehiagotan pentsatu dut etxetik berriz ez irtetea, egin nahi nuen gauza bakarra liburu on bat hartu eta uzkurtzea izan zen", aitortu du.\nAlabaina, umeen aldeko defentsak, afari horretan, bera bertan egotea eskatzen zuen. Unibertsitatetik irten zenetik izan da organizazio horren kide Clinton.


Euskara ikasteko, hobetzeko eta, batik bat, hiztun aktibo izateko mezua zabaldu du AEK-k - Uriola.eus\nEuskara ikasteko, hobetzeko eta, batik bat, hiztun aktibo izateko mezua zabaldu du AEK-k\nuriola.eus 2017-09-08 14:05 Euskara Bilbo\n%100 afektiboa lelopean aurkeztu dute gaur AEK-ko ordezkariek 2017/18 ikasturteko matrikulazio kanpaina. Eskaintza zabala da "erabileran oinarritutako metedologiaren bitartez, bizi-esperientzia aparta bizitzeko". Euskaltegietan izena ematen dutenek, besteak beste, "etxeko eta inguruko harremanak euskaraz izatea, lan-egoera hobetzea edota bilatzen ari diren euskara maila eskuratzea" lortuko dute.\nAurreko astean AEK-ko euskaltegiak zabaldu zituztenetik lagun asko pasa dira AEK-k Euskal Herri osoan dituen euskaltegietatik. "Mugimendu handia dago", AEK-ko koordinatzaile nagusi Mertxe Mujikaren esanetan. Baikorrak dira, hortaz, eta baikortasun horrek aurreko ikasturteko 12.000 ikasleko kopurua 2017/18 ikasturte berrian handituko dela pentsaraztera eraman ditu. "Posible dela" uste dute AEKn. "Datuak hobetu daitezke", nabarmendu du Mujikak.\nEmotikonoen irudia baliatu dute matrikulazio kanpainan euskara ikasi eta hobetu nahi duten lagunak matrikulatzera animatzeko. Horiei euskara modu "afektiboan eta efektiboan" ikasteko aukera zabala eskainiko die AEK-k: eskolak euskaltegietan, autoikaskuntza, on-line ikastaroak, barnetegiak, mintzapraktika taldeak eta jarduerak, normalizazio planak, itzulpen-zuzenketa zerbitzua edota Aizu! aldizkaria, besteak beste.\nErabilerak egiten gaitu euskaldun\nGaurko agerraldian euskararen erabilerari aparteko garrantzia eman diote AEK-ko lagunek. Euskara ikasleak "hiztun aktiboak" izan daitezen. "Denon artean lortuko dugu", gaineratu du Mujikak.\nEuskara ikasleak ikertu ditu Jone Goirigolzarri Deustuko Unibertsitateko irakasleak. Bera izan da "euskal hiztun berrien 10 irakaspen" labur azaldu dituena, Zergatik ikasi euskara eta nola iritsi euskaldun izatera? izeneko dekalogoaren bitartez. Hamar puntutan bere ikerketan elkarrizketatu dituen euskara ikasleen kezka eta ardurak aurkeztu eta berehala uxatu ditu hainbat azalpenekin. Berak ere modu "kontziente" eta "proaktiboan" euskara ikasi eta erabiltzera animatu ditu heritarrak, eta euskaldunen arteko sailkapenak baztertu ditu: "Euskaraz hitz egiten dugun guztiok gara euskaldunak, den-denok 'benetako euskaldunak'".\nDekalogoa: Zergatik ikasi euskara eta nola iritsi euskaldun izatera?\n1. Euskara ikasteak poztasuna eta harrotasuna dakartza. Euskara ikasteak sari ugari eta askotarikoak eskaini dizkie euskaldun direnei.\n5. Euskaraz komunikatzeko orduan, eta oraindik ikasten ari garela, baliagarria izan daiteke elkarrizketan hizkuntzak tartekatzea (erdarazko hitzak edo esaerak ere baliatzea).\n6. Batua eta euskalkiak, denak dira euskara. Euskara batua oso euskara jatorra da, eta, era aberean, erraza da tokian tokiko euskalkien ezagugarri batzuk bereganatzea, hiztunak gustura egon daitezen erabiliko duten hizkuntzarekin.\n7. Testuinguru erdaldunetan ere, posible da euskara erabiltzea, zenbait estrategia garatuz gero.\n8. Posible da ingurukoekin hizkuntza-ohiturak aldatzea, alegia, beti erdaraz besterik egin beharrean, euskaraz (ere) egiten hastea.\n9. Euskara errepertorio linguistiko aktiboan sartzeko, lagun berriak edo jarduera berriak egiteko uneak baliau behar dira.\n10. Jarrera proaktiboa izanda askoz euskara gehiago erabil daiteke. Era berean, kontzientzia hartzea oso-oso garrantzitsua da urratsa eman dutenentzat.


Herri Ondarea :: Batallón de trabajadores\nGaia aukeratuAgriculturaAlimentaciónBebidasAnécdotasBersolarismoCaseríoEnfermedades y remediosEnfermedades y remediosFamiliaRelaciones entre hombres y mujeresGanaderíaAnimales de casaAnimales para trabajarHerradoresHerradorHerradoresMolinosTrabajo del herreroIndustriaFábricasIndustriaMedios de transporteIndustriaFábricasIndustriaMedios de transporteInformación localEdificiosServiciosJuegos infantilesLiteratura popularMobiliario domésticoMuebles y utensilios de casaRitos de protecciónMúsicaBandaMúsicaNaturalezaCalendarioSer humanoNaturalezaCalendarioSer humanoOpinionesOpiniones de los informantesNoviazgo y matrimonioPastoreoPastoreoPescaBarcoConservasPecesPescadorPolíticaTiempo libreBaile dominicalToponimiaCaminoEntidades geográficasFuenteRiosbarrioVascos en el extranjeroVecindadHermandadesMontes comunalesVecindad y vecindario\nGerraostean bideak egiten eta konpontzen, meatzeetan... egiten eben behar. Beharren ibilten ziranak nazionalistak izaten ziran. Beste alderdikoak ez ziran bertan beharren ibilten. Kastigu lez eroaten ebezan.


Militarrak kanpora Baztan-Bidasoatik!\nGarai gogorrak bizitzea tokatu zaigu, covid-19ak eragindako osasun krisia, hagitz larria izaten ari da eta uzten ahal duen egoera ekonomikoa are larriagoa izan daiteke.\nHoni, Baztan-Bidasoan, gure karrikak eta komertzioak uniformatutako militarrez beteta eta inposatutako muga artifizialak, bertakoentzat existitzen ez direnak eta orain fisikoak direnak, kanpamentu militar inprobisatuak bihurtuta ikusi beharra gehitu behar zaio, azken honek herritarren egunerokotasunean kalte zuzena sortuz aunitzek mugaren bertze aldean lan egiten bait dute. Espainiar ikur eta guzti, berez, egunero dugun indar okupatzaileen presentzia onartezina handituz.\nEz dugu, gure osasunaren izenean, eskualdea militarizatzerik onartuko. Are gehiago beraien presentziak, helburu identitarioak baino ez dituenean, etengabeko joan etorriekin gerra egoeran egongo bagina bezala, eta handikeriaz aritzen direnean; hainbat lekutan, kontsumitu ondoren, ordaintzeari uko eginez adibidez.\nJarrera horren bertze adibide bat dugu, duela aste pare bat, Lesakako gazte bati, metraileta eta guzti, egindako “galdeketa” inprobisatua. Horrelako jarrerak ez dire berriak ez eskualdean eta ezta Euskal Herrian ere. Aski ongi dakigu nortzuk diren eta zertara etortzen diren eta garbi dago beraien helburua ez dela herri hau zaintzea, kontrakoa baizik.\nOsasuna zaintzearen “argudioa” aitzakia dela garbi gelditzen da, herria izan bait da instituzioek publikotasunaren gestio txarraren ondorioz sortutako gabeziak asetzeko antolatu dena; medikuak, erizainak, zaintzaileak, suhiltzaileak, elkartasun sareetako kideak... Instituzioen gestioa txarra izan bada ere, aparteko aipamena merezi dute eskualdeko udaletxeek, herritarrekin eta langileekin kokatuz. Bitartean, justifikaezina den gastu militarra inposizioarako, kontrolerako eta propagandarako (egin dituzten desinfekzio lan gutxi horiei izugarrizko oihartzuna emanez, Elizondoko zahar etxekoa adibidez) erabili izan da. Dirua zerbitzu publiko duinentzako behar dugu eta ez gure herrietan armaturik joaten diren indar okupatzaileentzako!\nCovid-19aren krisiaren aitzakipean, Espainiako gobernuak egindako politika birzentralisten artean bertze bat dugu hau, baina ozen aldarrikatzen dugu, ez ditugula nahi ezta behar ere Euskal Herrian!\nindar okupatzailerik ez!


Debagoieneko osasun langileak grebara deituta daude eguen eta egubakoitzean - Debagoiena - Goiena.eus\nDebagoieneko osasun langileak grebara deituta daude eguen eta egubakoitzean\nLeire Kortabarria 2015-04-22 15:36\nOsakidetzako langile guztiak murrizketen aurka greba egitera daude deituta bihar, eguena, eta etzi, egubakoitza. Besteak beste, Lan Eskaintza Publikoan 3.000 lanpostu eskaintzeko exijitzen dute, eta garapen profesionalerako pizgarriak 2012tik ordain daitezen, hau da, atzeraeraginkortasunarekin. Osasun saileko ordezkariek "neurrigabeko" jo dute greba deialdia. Herritarrei begira, deitzaileek ziurtatzen dute zerbitzu minimo guztiak antolatuta daudela.\nGreba deialdia hilaren 29rako eta 30erako eginda zegoen, baina aurreratu egin dute eta hilaren 23an eta 24an izango da. Sail guztietako langileak daude deituta eta norberak erabakiko du greba egiten duen edo ez. ELAren arabera, adibidez, Debagoieneko Ospitaleko zaindari guztiek egingo dute bat greba deialdiarekin. Sindikatu sektorial eta orokorrek egiten dute deialdia: ELA, LAB, ESK, CCOO, UGT, SATSE, SME eta FFHEk, hain zuzen ere.\nELAko Osasun saileko Bego Azkunaga ordezkariak honako gomendio hau egiten du: "Egun horietan medikuarekin hitzordua dutenek 08:00etan dei egin dezatela, mediku hori lanera joan den galdetzeko". Edozein modutan, "zerbitzu minimoak estalita" daudela ziurtatzen du: "Guretako, pazientea da garrantzitsuena. Larrialdiak, etxez etxeko abisuak… eman egingo dira, dena antolatuta dago; inor ez da atenditu barik geratuko".\nAzkunagak zentro guztietan greba irtetea espero duela dio, baina hauxe gaineratzen du: "Greba egiteak diru asko suposatzen du; bestalde, jendea beldur da, errepresaliak ez ote dituzten hartuko, nahiz eta, legez, ezin dieten ezer egin".\nGreba egiteko "arrazoi asko"\nHainbat gauza eskatzen dituzte langileek: "Guztiondako OPE duina eskatzen dugu; gainera, gure lan-jarduna handitu izanak 3.000 lanpostu deuseztu izana ekarri du; bestetik, Osakidetzan aldi baterako daude 10.000 langile, kontratu eskasekin; zor diguten aparteko ordainsaria eta lapurtu digutena ordain diezagutela… Arrazoi asko daude".\nGarapen profesionalaz, Azkunagak argitu nahi du Osakidetzak agindu ziela 2012a ezkero ordainduko zizkiela pizgarriak –hau da, atzeraeraginkortasunarekin–, baina orain 2015etik aurrera hasiko zaizkiela ordaintzen.\nOrdezkapenak "lehenengo egunetik" egin daitezela ere eskatzen dute, "eta ez laugarren, zazpigarren… egunetik", dio ELAko ordezkariak.\nGaineratzen duenez, "pazienteengatik" ere egingo dute greba: "Lotsagarria da gaueko txandan zaintzaile bakarra egotea ospitale guztirako", esaten du Bego Azkunagak.\nOsakidetzaren iritziz, "arduragabekeria" da deialdia\nOsakidetzako arduradunek kritikatu egin dute honako greba deialdia. Radio Euskadin, Osasun sailburu Jon Darponek esan du "arduragabekeria" dela greba hori. Bere iritziz, deialdia "ez dago justifikatuta", ez sindikatuei egin dieten eskaintzengatik, ez eta Osakidetzan dauden "baldintza objektiboak eta soldatak" kontuan hartuta ere.\nDarponek esan duenez, sindikatuen helburu nagusia 2010ean zeuden lan baldintzak berreskuratzea da, lan-jarduna murriztea eta soldatak handitzea, eta hori "ezin da orain egin", bere hitzetan.\nOsakidetzako zuzendari Jon Etxebarriak Euskadi Irratian azpimarratu duenez, "neurrigabekoa" da greba deialdia, eta honakoa gogorarazi du: "Negoziatzerakoan, aurrekontuak dira gure muga".


Chat with North Battleford boys - Online men chat in North Battleford, Saskatchewan, Canada\nChat with North Battleford men and boys online\nFmeBaby, 31 y. o. ♂ Canada , Saskatchewan , North Battleford\nDoggystylessss, 47 y. o. ♂ Canada , Saskatchewan , North Battleford\nPauliopkp, 34 y. o. ♂ Canada , Saskatchewan , North Battleford\nJust looking for dun\nsaltnpepper64, 68 y. o. ♂ Canada , Saskatchewan , North Battleford\nniceman166, 30 y. o. ♂ Canada , Saskatchewan , North Battleford\nKillerB882, 43 y. o. ♂ Canada , Saskatchewan , North Battleford\nWhether you want just to chat with boys from North Battleford or find your real soulmate, Loveawake.com is your dedicated wingman to help you search men and boys from North Battleford, Saskatchewan, Canada to chat with. Join our site and discover how many boys and men from North Battleford ready to talk with you. For members we have a live cam rooms option for communicating with males seeking for real love, offline dating or lifetime marriage with men from North Battleford, Saskatchewan, Canada. LoveAwake makes it really easy for you to meet a love of your life and we charge you nothing for this privilege (no payments, no hidden fees, and no credit card requirements).


Jaurlaritza Ertzaintzaren eta udaltzaingoen arteko jarduera-protokolo koordinatu bat prestatzen ari da, eta emakumearen aurkako indarkeria-motak gehitu ditu - Justizia Administrazioa Euskadin\nJaurlaritza Ertzaintzaren eta udaltzaingoen arteko jarduera-protokolo koordinatu bat prestatzen ari da, eta emakumearen aurkako indarkeria-motak gehitu ditu\n2021(e)ko irailaren 28a\nJosu Erkoreka lehenengo lehendakariorde eta Segurtasuneko sailburuak eta Aitor Lete Segurtasuna Koordinatzeko zuzendariak inauguratu dute Euskadin Ertzaintzak eta udaltzaingoek emakumearen aurkako indarkeria-delituen tratamenduan eta jazarpenean egiten duten lana aztertzeko eta ebaluatzeko lan-jardunaldia. Jardunaldian parte hartu dute, besteak beste, gai honetan entzute handia duten irakasle, legelari eta abokatuek, esate baterako Marta Doladok edo Miren Ortubayk, bai eta indarkeria-mota honetan espezializatutako Ertzaintzako eta udaltzaingoetako agenteek ere, hala nola Oskar Fernández Cucók eta Asier Erkorekak.\nInaugurazio-ekitaldian Josu Erkorekak jakitera eman du Eusko Jaurlaritza koordinatuta eta modu homogeneoan jarduteko polizia-protokolo berritzaile eta aitzindari bat prestatzen ari dela Europako Kontseiluaren Istanbuleko Hitzarmena izenekoan jasotako emakumearen aurkako indarkeria-gertaera guztietara zabalduta: indarkeria fisikoa, psikologikoa edo sexuala, bortxaketa barne dela; jazarpena edo zelata; mutilazio genitala; behartutako ezkontza, abortua edo antzutzea; sexu-esplotaziora bideratutako gizakien salerosketa; irudiak baimenik gabe hedatzea, baimenduta grabatu izanda ere; etab.\nTresna handinahiko honek esku hartzeko kideko prozedurak eta jarduteko jarraibide bateratuak ezarriko ditu Ertzaintzarentzat eta Euskadiko udaltzaingoentzat Istanbuleko Hitzarmenean aitortutako emakumearen aurkako indarkeria-mota guztietarako, eta, era horretara, alde batetik, biktimei arreta integrala eman ahal izango zaie eta, bestetik, berriz biktimizatzea eragotziko da.\n“EBA”, proiektu digitala\nProtokolo berria oso aurreratua da panorama konparatuan, eta jauzi kualitatiboa ekarriko du berdintasunaren aldeko eta emakumeen aurka erabilitako indarkeriaren kontrako borroka globalean. Une hauetan prestatu ahal izan da, hain zuzen ere, emakumearen aurka erabilitako indarkeriaren esparruan kalterik handiena egiten duten bi delitu-motaren biktimei arreta emateko polizia-lanak 20 urtean baino gehiagoan lortu duen esperientzia zabalari esker. Bi delitu-mota horiek genero-indarkeria eta etxeko indarkeria dira Euskadin. Berez, urtea amaitu aurretik jarriko da abian EBA – Emakumeen eta Etxekoen Babesa proiektua. Espedienteen kudeaketa partekatzeko sistema digital horri esker Ertzaintzak eta udaltzaingoek informazio eguneratua izan ahal izango dute etengabe, eta horrek zirt edo zart neurririk egokienak hartzen eta biktimentzako arriskuak gutxitzen lagunduko du. Horrez gainera, informazioa indarkeria matxistaren biktimen arretan inplikatuta dauden erakunde publiko guztientzat egongo da eskuragarri: judikatura, fiskaltza, Osakidetza, gizarte-taldeak, etab.\nOinarri sendo horren gainean identifikatu eta gehitu ahal izan dira azken urteotan indarkeria matxistaren beste biktima zuzen batzuk, lehen aitortzen ez zirenak eta, ondorioz, ikusezinak zirenak, eta, horrela, pixkanaka-pixkanaka delitu-mota berriak sartzen joan dira. Horren guztiaren emaitza da Istanbuleko Hitzarmenean deskribatutako kasu guztiak barne hartuko dituen protokolo osatu hau.\n2021eko lehenengo seihilekoko datuak\nAurtengo lehenengo seihilekoan 2.248 emakumek salatu dituzte Euskadin bikotekidearen edo bikotekide ohiaren indarkeria, familia-eremuko beste gizonezko batzuen indarkeria edo bikotekidearen eremutik edo familia-eremutik kanpo jasandako sexu-askatasunaren aurkako indarkeria-delituak. Datu horren arabera, +% 3,12 egin dute gora indarkeria-delituek 2020ko seihileko berarekin alderatuta. Kasu gehien Bizkaian erregistratu dira (1.237 salaketa), baina salaketek Araban egin dute gora gehien (333 kasu), iaz baino % 11 gehiago.\nIrekian argitaratutako prentsa-oharra irakurri ezazu: Jaurlaritza Ertzaintzaren eta udaltzaingoen arteko jarduera-protokolo koordinatu bat prestatzen ari da, eta emakumearen aurkako indarkeria-motak gehitu ditu.


Egurtek sariak - Info - UPV/EHU\nInprimatu Egurtek sariak\nEpaimahaiak, aurkeztutako proiektuen (120 baino gehiago) kalitatea goraipatu du; gaurtik aurrera, UPV/EHUko Arkitektura Eskolan egongo dira ikusgai\nXabier Basañez-Maite Crespo-Matxalen Acasuso-Txema Larrea-Oskar Azkarate. Argazkia: UPV/EHU\nEgurtekek, Nazioarteko Zuraren Arkitektura eta Eraikuntza Foroak, Zurezko Arkitektura Sarien 4. Edizioko irabazleen berri eman du gaur eguerdian. Aurtengoa foroaren 7. edizioa izango da, eta 2018ko urriaren 18an eta 19an egingo da, Bilbao Exhibition Centren. Prentsaurrekoan parte hartu dute: Txema Larrea, Egurtek-eko zuzendaria; Matxalen Acasuso, COAVN-ko dekana andrea; Xabier Basañez, Bilbao Exhibition Centre-reko zuzendari orokorra; Oskar Azkarate, Baskegur-reko zuzendari orokorra; eta, Maite Crespo, UPV/EHUko Zurezko Egiturak, Eraikuntza eta Diseinuko Masterraren Batzorde Akademikoko kidea.\nEgurtekek lanik onenak saritu ditu, bost modalitatetan: “Eraikuntza”, “Argitalpena”, “Produktu Diseinua”, “Bertoko Zura (Basque Quality)” eta “Barne Diseinua” (aurten gehitutako kategoria). 2016an aurkeztutako 88 panelen aldean, oraingoan 158 panelek (kategoria guztiak barne hartuta) hartu dute parte: 58 Eraikuntzan, 36 Barne Diseinuan, 27 Diseinuan, 4 Argitalpenean eta 33 Bertoko Zuran (Basque). Epaimahaiak “aurkeztutako proiektu guztien kalitate handia” azpimarratu du, bai eta “zuraren erabilerari dagokionez lan guztiei darien sentiberatasuna” ere.\nBertoko Zura (Basque Quality) kategorian, Silvia Ceñal diseinatzailearen “ARINA, una mesa para los hogares de hoy en día” izan da irabazlea. Epaimahaikideek “zur-motari\neta formatuari lotutako aurrez zehazturiko mugak zituen elementuaren ebazpen aproposa” laudatu dute.\nAzkenik, Argitalpena atalean, non saritzen den eraikuntzan egindako zuraren erabileraren hedapena hedabide grafiko, inprimatu, ikus-entzunezko edo digitalen bidez, Miguel de Lozar de la Viñaren\n“La cabaña moderna. Pequeñas arquitecturas en busca de sentido” ikerketa-lanak erdietsi du saria; etxola primitiboaren gai errepikakorra oinarri, mugimendu modernoaren arkitekturan zuraren protagonismoa erakusten du.\nLan horien argibide-panelak UPV/EHUko Arkitektura Goi Eskola Teknikoko atondoan, Donostian, jarriko dira ikusgai gaurtik aurrera uztailaren 13a arte. Sarrera irekia da.\nPuntako nazioarteko hizlariak\nBarne Diseinua Saria\nJaitsi fitxategia (jpg, 356.63Kb)\nJaitsi fitxategia (jpg, 384.63Kb)\nBertoko Zura Saria\nJaitsi fitxategia (jpg, 343.65Kb)\nJaitsi fitxategia (jpg, 404.11Kb)\nZurezko Diseinua Saria\nJaitsi fitxategia (jpg, 254.18Kb)\nJaitsi fitxategia (jpg, 353.18Kb)\nJaitsi fitxategia (jpg, 374.18Kb)\nJaitsi fitxategia (jpg, 381.88Kb)